title: Harjasgekko

text: Terraarion tulee olla korkea, koska nämä gekot kiipeilevät mielellään. Yksi harjasgekko tarvitsee vähintään 50x40x80 cm (leveys*syvyys*korkeus) kokoiseen terraarion. Kahta urosta ei tulisi majoittaa samaan terraarioon mahdollisten tappeluiden ehkäisemiseksi, mutta myös naaraat voivat tapella keskenään. Nuori harjasgekon poikanen voidaan majoittaa 20x30x40 cm kokoiseen terraarioon tai muovilaatikkoon, joka on reiät kannessa. Terraarion sisustuksena voidaan käyttää bambua, eläviä kovalehtisiä kasveja, jotka kestävät gekon kiipeilyä, korkkia sekä juurakoita. Pohjamateriaalina voidaan käyttää haketta, terraariomattoa tai talouspaperia. Havupuita ei suositella käytettäviksi terraarion sisustuksessa, sillä ne voivat aiheuttaa hengitystieinfektion, joka on liskolle hengenvaarallinen. Harjasgekot eivät vaadi UV-valoa, mutta elävien kasvien kannalta se on erittäin suositeltava. Valoisaa aikaa tulee luoda 12–14 tunniksi. Päivällä terraarion lämpötilan tulisi olla 21–26 astetta ja yöksi lämpötilan voi laskea 18–20 asteeseen. Jatkuvat yli 27 asteen lämpötilat voivat johtaa johonkin vakavaan sairauteen tai pahimmassa tapauksessa liskon kuolemaan. Terraarion ilmankosteuden tulee olla 75–85 %. Terraariota tulee sumutella kahdesti päivässä mieluiten aamuin ja illoin.


title: Harjasgekko

text: Aikuisen harjasgekon ravinnossa tulisi olla yhtä paljon hedelmiä ja sirkkoja. Aikuisille tarjoillaan hedelmää noin kolme kertaa viikossa ja sirkkoja 3–5 kertaa riippuen siitä, kuinka monta sirkkaa kerralla syötetään. Poikasille tarjotaan sirkkoja noin 4–5 kertaa viikossa ja hedelmää noin kolme kertaa viikossa. Poikasena harjasgekot saattavat jättää hedelmän kokonaan syömättä. Sirkat tulee pölyttää vitamiinijauheessa, esimerkiksi Nutrobalissa joka kerta kun tarjoat niitä, ja pari kertaa viikossa kalkkijauheessa esimerkiksi apteekeista saatavalla liitujauheella. Hedelmäksi kelpaavat kaikki muut paitsi sitrushedelmät. Ne tulee murskata soseeksi tai ostaa kaupasta valmista vauvan purkkisosetta. Aprikoosi on erittäin hyvää sen korkean kalsiumpitoisuuden vuosi. Harjasgekko juo veden pääasiallisesti terraarion laseihin ja kasvien lehdille sumutetusta vedestä. Lisäjuoma-astiaa voidaan käyttää kunhan se ei ole kovin syvä sillä harjasgekko saattaa muuten hukkua siihen. Vettä juoma-astian pohjalla saa olla korkeintaan 1 cm.


title: Harjasgekko

text: Harjasgekot lisääntyvät helposti terraario-oloissa. Harjasgekkoja kannattaa yrittää lisäännyttää vasta kahden ikävuoden jälkeen. Uros ja naaras (tai naaraat) on pidettävä eri terraariossa ennen lisäännyttämistä. Naaraalle tulee antaa kalkkia noin viikon ajan joka syöttökerralla ennen lisäännyttämistä, jottei muniminen kuluta naaraan koko kalkkivarastoa loppuun. Tätä tulee jatkaa, kunnes liskot erotetaan takaisin omiin terraarioihinsa noin kahden kuukauden jälkeen. Kun parittelu on tapahtunut naaras munii kerralla 2–4 munaa 3–6 viikon välein. Terraariossa pitää olla muninta-astia, joka on täytetty kostealla vermikuliitilla tai turpeella. Munat otetaan muninta-astiasta varovasti pois ja haudotaan kosteassa vermikuliitissa noin 21–26 °C:n lämpötilasta riippuen 50–80 päivää. Munat pitää haudata kosteaan vermikuliittiin vaakatasoon niin, että munasta näkyviin jää vain kolmasosa. Poikaset voidaan asuttaa muovisiin faunabokseihin tai kaupoissa myytäviin kannellisiin smart-laatikoihin; jälkimmäisiin on tehtävä ilmareikiä. Poikaset tulee pitää pienissä asumuksissa, jotta ne saavat sirkat helposti kiinni eivätkä stressaannu liian isossa terraariossa. Pienet poikaset voidaan asuttaa samassa laatikossa, mutta kun ne kasvavat suuremmiksi, ne kannattaa erottaa omiin terraarioihin.


title: Harjasgekko

text: Harjasgekot sairastuvat yleensä harvoin. Sairaudet johtuvat yleensä liian matalasta tai korkeasta lämpötilasta, väärästä kosteudesta, huonosta terraariosisustuksesta tai vääränlaisesta ruokavaliosta. Yleensä sairauksista vältytään kun noudatetaan oikeanlaisia hoito-ohjeita. Yleisimpiä sairauksia ovat:


title: Erkki Hervo

text: Erkki Hervo (11. kesäkuuta 1924 Helsinki – 5. syyskuuta 1994) oli suomalainen kuvataiteilija, taidemaalari ja taidegraafikko. Hänet tunnetaan suurikokoisista ja värikkäistä puupiirroksistaan, joilla hän teki läpimurtonsa 1960-luvulla.


title: Erkki Hervo

text: Erkki Hervo oli taiteilijoiden Lyyli ja Väinö Hervon poika. Hän opiskeli Vapaassa taidekoulussa ja Suomen Taideakatemian koulussa 1940-luvun lopulla, sota toi katkosta opiskeluun. Taideakatemiasta hän valmistui taidemaalariksi. Hervon ensimmäinen näyttely oli Helsingissä pian valmistumisensa jälkeen 1949 ja hän osallistui aktiivisesti ryhmänäyttelyihin muun muassa Ryhmä X/10:n jäsenenä.


title: Erkki Hervo

text: Hervo teki ensimmäisen puupiirroksensa sikarilaatikon kanteen ja sen seuraksi sarjan mustavalkoisia puupiirroksia. Ensimmäisen värillisen puupiirroksen hän teki 1949, minkä jälkeen hän alkoi tehdä tyylitellyn esittäviä väripuupiirroksia. Hervo kävi 1950-luvun puolivälissä katsomassa Venetsian biennaalia, jossa Piet Mondrian, Jackson Pollock, Giorgio de Chirico ja Carlo Carrà herättivät hänen ihailunsa.


title: Erkki Hervo

text: Hervon puupiirrokset muuntuivat 1960-luvulla abstraktimpaan suuntaan ja niiden koko kasvoi. Ajankohtainen informalismi näkyi myös Hervon teosten tyylissä. 1960-luvun loppupuoliskolla puupiirrokset muuttuivat pelkistetymmiksi ja värit voimakkaammiksi. Hervo käytti myös liukuvia bokashi-värejä ja kokeili japanilaistyyppistä vesiväripuupiirrosta.


title: Erkki Hervo

text: Hän opetti useita vuosikymmeniä 1972 alkaen puupiirrosten tekemistä Taideteollisessa korkeakoulussa. Opetuksen ohella Hervolla oli monia luottamustoimia muun muassa valtion kuvataidelautakunnan jäsenenä ja Suomen taidegraafikoiden liiton puheenjohtajana.


title: Erkki Hervo

text: Hervo sai Pro Finlandia -mitalin vuonna 1974 ja valtion taiteilijaeläkkeen 1986. Graphica Creativa -palkinnon hän sai vuosina 1978 ja 1990.


title: Theocracy

text: Theocracy on yhdysvaltalainen kristillinen, progressiivinen power metal -yhtye, jonka Matt Smith perusti vuonna 2002 Athensissa, Georgiassa. Theocracy oli aluksi yhden miehen yhtye – Smith lauloi ja soitti itse kaikki instrumentit esikoisalbumilla "Theocracy", jonka julkaisi Metal Ages Records. Smithin lisäksi nykyisessä kokoonpanossa ovat Patrick Nickell, Jared Oldham, Jonathan Hinds ja Val Allen Wood. Yhtyeen esittämässä power metalissa on vaikutteita yhtyeiltä Iron Maiden, Edguy, Iced Earth ja Helloween sekä progressiivisia vaikutteita yhtyeiltä Dream Theater, Symphony X, Kansas ja Rush.


title: Theocracy

text: Yhtye esiintyi ensimmäistä kertaa Suomessa Vappugospelissa 2012. Seuraavan kerran yhtye esiintyi Suomessa Maata näkyvissä-festareilla marraskuussa 2013.


title: Theocracy

text: Yhtye esiintyi ProgPower USA VII -festivaalien Pre-Partyssa Atlantassa, Georgiassa. Live-esitykset kappaleista ”The Serpent’s Kiss” ja ”Mountain” julkaistiin "ProgPower VII" -DVD:llä. Vuonna 2008 yhtye kiinnitettiin ruotsalaiselle Ulterium Records -levymerkille ja se äänitti toisen albumin "Mirror of Souls", joka masteroitiin Suomessa. Kansitaiteen teki metallikuvittajana tunnettu Robert G. Wilson, Jr. "Mirror of Souls" julkaistiin 26. marraskuuta 2008 Japanissa Soundholic Recordsilla. Japanin versio sisältää lisäkappaleen ”Wages of Sin”. Yhdysvalloissa albumi julkaistiin 9. joulukuuta 2008. Ensimmäiset albumit ovat saaneet kriitikoilta ylistäviä arvioita, kuten myös vuonna 2011 julkaistu uusin albumi "As the World Bleeds".


title: Theocracy

text: Matt Smith tunnetaan myös tekemästään kappaleesta, joka parodioi Metallican "St. Anger" -albumia. Theocracy on perinteisesti julkaissut joka jouluna metallisovituksia joululauluista kuten ”O come, O come, Emmanuel” ja ”Little Drummer Boy” sekä tehnyt kappaleen ”Deck the Joy”, jossa on yhdistetty laulut ”Deck the Halls” ja ”Joy to the World”. Matt Smith on yksi metallimuusikoista, jotka valittiin kertomaan kristillisestä uskostaan "Metal Bible" -kirjassa. Theocracy on tehnyt kappaleen John O'Connellista (lempinimeltään Jack-O), joka on suosittu vieras ESPN-kirjoittaja Bill Simmonsin podcast-ohjelmassa "The B.S. Report". Kappale on nimeltään ”The Gregarious Raconteur”.


title: KK Crvena zvezda

text: Košarkaški klub Crvena zvezda (ser. Кошаркашки клуб Црвена звезда) on serbialainen koripalloseura. Sen nimi "Crvena zvezda" tarkoittaa Punaista Tähteä ja se on osa Belgradin Punainen tähti-nimistä suurseuraa. Seuran faneja kutsutaa nimellä Delije. Seura pelaa ottelunsa Pionir Hallissa.


title: KK Crvena zvezda

text: Seura on kilpaillut tasaisesti KK Partizanin takana, mutta joutuu yleensä olemaan Partizanin varjossa. Seura voitti vuosina 1946–1955 Serbian mestaruuden 10 kertaa perättäin. Joukkueen viimeisin Serbian mestaruus on vuodelta 1998.


title: Rolf Hernberg

text: Rolf Gustaf Runarsson Hernberg (11. helmikuuta 1947 – 4. kesäkuuta 2009) oli Tampereen teknillisen yliopiston professori, fysiikan laitoksen pitkäaikainen johtaja ja optiikan laboratorion esimies. Hänen omaa tutkimusalaansa oli optinen spektroskopia, jota hän myös opetti. Aiemmin Rolf Hernberg oli tehnyt tutkimustyötä mm. plasmafysiikan ja magnetohydrodynaamisen voimansiirron alalla.


title: Rolf Hernberg

text: Lisäksi Hernberg toimi Ortodoksisen kirkon diakonina, johon tehtävään hänet vihittiin tammikuussa 2006.


title: Rolf Hernberg

text: Rolf Hernberg kuoli pitkällisen taistelun jälkeen aivosyöpään. Vaikka hänet leikattiin onnistuneesti, syöpä uusiutui välittömästi, ja Hernberg kuoli kesän 2009 alussa. Hänen jälkeensä Sovelletun optiikan ryhmän toimintaa Tampereen teknillisen yliopiston Fysiikan laitoksella on johtanut nykyinen dosentti Juha Toivonen.


title: Carolus Enckell

text: Carolus Sebastian Enckell (24. toukokuuta 1945 Helsinki – 25. syyskuuta 2017 Helsinki) oli suomalainen kuvataiteilija. Hän opiskeli Vapaassa Taidekoulussa Unto Pusan ja Tor Arnen johdolla. Vuonna 1970 hän alkoi opettaa siellä itse ja päätyi myöhemmin myös koulun rehtoriksi. Hänet tunnettiin maalaustensa lisäksi esseistään. Hänen tuotantoonsa sisältyy sekä abstrakteja maalauksia ja geometrisia sommitelmia että maisemamaalauksia, jotka on luotu Claude Monet’n hengessä. Hänen tuotannossaan on nähty myös Piet Mondrianin ja Mark Rothkon vaikutusta.


title: Carolus Enckell

text: Enckell toteutti useita julkisia teoksia muun muassa pääkaupunkiseudun kirkkoihin ja esimerkiksi Jyväskylän yliopiston kirjastoon.


title: Carolus Enckell

text: Vuonna 1990 hän oli Helsingin Juhlaviikkojen Vuoden taiteilija. Vuonna 2001 Enckellille myönnettiin Carnegie Art Award, koska hän on vuosikymmenten kuluessa tuonut esseillään ja luennoillaan uutta amerikkalaista kuvataidetta tunnetuksi Suomessa. Enckellille myönnettiin Pro Finlandia -mitali vuonna 2009.


title: Carolus Enckell

text: Enckellin isä oli taiteilija Torger Enckell. Carolus Enckellin kolmas puoliso oli taidemaalari Silja Rantanen vuodesta 1991. He muuttivat 1990-luvun lopulla Helsingistä Karjaalle taloon, jossa puolisoilla on ateljeet.


title: Erkki Kangasniemi

text: Erkki Kangasniemi (s. 1. lokakuuta 1945 Asikkala) on Opetusalan Ammattijärjestön OAJ:n entinen puheenjohtaja. Hän toimi tehtävässä vuosina 1991–2010. Kangasniemi on koulutukseltaan voimistelunopettaja ja arvonimeltään kouluneuvos.


title: Yi-Fu Tuan

text: Yi-Fu Tuan (, s. 5. joulukuuta 1930, Tianjin, Kiina) on kiinalais-yhdysvaltalainen maantieteilijä ja Wisconsinin yliopiston maantieteen emeritusprofessori. Hän on tullut tunnetuksi erityisesti humanistisen maantieteen tutkijana ja yhtenä alan pioneereista.


title: Yi-Fu Tuan

text: Tuan opiskeli maantiedettä ensin University College Londonissa ja suoritti alemman ja ylemmän korkeakoulututkinnon Oxfordin yliopistossa Englannissa vuosina 1951 ja 1955. Filosofian tohtoriksi Tuan valmistui vuonna 1957 Kalifornian yliopistossa Berkeleyssä Kaliforniassa. Tämän jälkeen hän opetti mm. Toronton yliopistossa Kanadassa ja tuli professoriksi Minnesotan yliopistoon vuonna 1968. Vuosina 1982–1998 hän toimi professorina Wisconsinin yliopistossa Madisonissa. Eläkkeelle jäätyään Tuan on jatkanut kirjoittamista ja luennointia.


title: Taidenäyttely

text: Taidenäyttelyssä esitellään taidetta joko tilapäisesti tai pysyvämmin. Näyttelytila voi olla taidenäyttelyä varten rakennettu tai sitä varten muunneltu tila, esimerkiksi taidegalleria, taidemuseo, taidehalli, kahvila, puisto tai katu.


title: Taidenäyttely

text: Taidenäyttely voi olla:


title: Taidenäyttely

text: Näyttelyitä esittävän tahon suunnittelemaa useiden näyttelyiden kokonaisuutta kutsutaan näyttelyohjelmaksi. Esimerkiksi museoissa näyttelyohjelma suunnitellaan tavallisesti useiksi vuosiksi eteenpäin, mutta taidegallerioissa näyttelyohjelma saattaa olla sesonkikohtainen eli se suunnitellaan puolivuosittain.


title: Taidenäyttely

text: Nykyisin suurten taidenäyttelyiden puitteissa järjestetään oheisohjelmaa, kuten esittelyjä, keskusteluja, elokuvia, taidekasvatustapahtumia, konsertteja tai muita esityksiä. Monet taidenäyttelyt ovat tulleet viimeisten vuosikymmenien aikana yhä enemmän esityksen kaltaisiksi tapahtumasarjoiksi.


title: Taidenäyttely

text: Museot kokoavat kokoelmistaan näyttelyitä, jotka ovat rakennettu usein jonkin teeman ympärille. Useimpien museoiden esine- tai taidekokoelmat ovat niin suuret, että vain pieni osa niistä mahtuu esille museon näyttelytiloihin.


title: Taidenäyttely

text: Taidenäyttelyitä pidetään usein myös taidegallerioissa, kirjastoissa tai muissa tiloissa, jotka joko ovat tai eivät ole suunniteltu näyttelyitä varten. Silloin näyttelytila, näyttelyn taustarakenteet ja valaistus täytyy rakentaa erikseen.


title: Taidenäyttely

text: Näyttelyn suunnittelusta vastaavaa henkilöä sanotaan kuraattoriksi. Suurissa tai kansainvälisissä näyttelyissä näyttelykuraattoreja voi olla useita.


title: Taidenäyttely

text: Varsinkin museoissa esitettävien näyttelyiden markkinointi ja esillepano on tavallisesti huolellisesti suunniteltua. Nykyisin kulttuurimarkkinointia ei tavallisesti suunnata yleisölle yleensä, vaan se saatetaan kohdentaa jollekin yleisölle.


title: Taidenäyttely

text: Suurten näyttelyiden näyttelyarkkitehtuurista vastaa usein oma näyttelyarkkitehti. Sekä näyttelytilojen valaistus, että informaatio näyttelytiloissa on pitkälle suunniteltua. Näyttelyä varten saatetaan rakentaa museoon omia väliseiniä, lasikkoja, esittelyhyllyjä tai eristettyjä huoneita multimediaesityksiin ja maalata osastoja eri värein.


title: Taidenäyttely

text: Usein keskustellaan taidenäyttelyiden ripustuksesta. Se tarkoittaa sitä, miten teokset on asetettu seinille ja tilaan. On erilaisia ripustustyylejä. Joskus taiteilija tai näyttelyn järjestäjä saattaa suunnitella teosten ripustusta näyttelyyn museon tai näyttelytilan pienoismallin avulla.


title: Taidenäyttely

text: Usein taidenäyttelystä kirjoitetaan ja julkaistaan juliste, sekä näyttelyluettelo eli katalogi. Näyttelyn yhteydessä saatetaan julkaista myös painettu esite, näyttelyluettelo, cd-levy, video tai verkkosivut.


title: Taidenäyttely

text: Asiantuntijat saattavat julkaista näyttelyluetteloissa kirjoituksia, joissa on esseitä, monografioita tai tutkimusten tuloksia. Näyttelyssä saattaa olla esillä aihetta koskevia elokuvia, dokumentteja tai performansseja. Yleisölle saatetaan tarjota opastuskierroksia, luentoja tai ääniopastuksia. Lapsille saatetaan järjestää olla omaa oheisohjelmaa.


title: Taidenäyttely

text: Museon on turvattava esittämiensä näyttelyiden esineiden turvallisuus. Näyttelyitä valvotaan erilaisin keinoin ja turvallisuuden korkeaa tasoa valvovat vakuutusyhtiöt.


title: Taidenäyttely

text: Taide- ja museoesineiden kuljettamista varten on syntynyt siihen erikoistuneita kuljetusyhtiöitä. Asiantunteva pakkaus ja konservointi on osa näyttelyiden järjestämistä.


title: Taidenäyttely

text: Lehdistölle saatetaan järjestää näyttelyn lehdistö- tai tiedotustilaisuus. Usein näyttelystä laaditaan lehdistötiedote.


title: Taidenäyttely

text: Avajaiset ovat osa näyttelyä. Avajaiskutsut suunnitellaan, painetaan ja lähetetään kutsuvierasyleisölle. Avajaisissa saattaa olla puhe tai jotain muuta ohjelmaa. Avajaiset ovat tavallisesti luonteeltaan vapaamuotoinen ja avoin tilaisuus.


title: Taidenäyttely

text: Teosten esittäminen näyttelyssä on tärkeää taiteilijalle, koska silloin hän pystyy julkaisemaan työnsä tuloksia. Näyttelyn vastaanotto tarkoittaa sekä kriitikoiden, että muun yleisön antamaa palautetta näyttelystä. Taiteilijalle näyttelyn järjestäminen on runsaasti aikaa vievää työtä ja yleensä näyttelystä koostuu myös runsaasti kuluja hänelle.


title: Taidenäyttely

text: Yleensä taidegallerioissa esitettävissä taidenäyttelyissä esillä olevat teokset ovat myytävinä. Hinnan saa selville tavallisesti näyttelyluettelosta. Pieni punainen merkki teoksen vieressä tarkoittaa, että se on myyty ja vihreä sitä, että joku on varannut sen ostoa varten.


title: Taidenäyttely

text: Taidemuseoiden näyttelyissä olevat teokset eivät tavallisesti ole myytävänä tai taidemuseo ei niiden kauppaa välitä. Taidemuseoissa esitettävät teokset saattavat kuulua joko museon omaan kokoelmaan tai johonkin muuhun julkiseen- tai yksityiskokoelmaan. Näistä on maininta teosluettelossa.


title: Taidenäyttely

text:
Näyttelytiloja valvovat tavallisesti joko näyttelyvalvojat tai -vartijat. Näyttelyitä saatetaan valvoa myös elektronisilla valvontalaitteilla, kuten valvontakameroilla tai tunnistimilla. Suurissa museoissa näyttelyvalvonta tehdään tavallisesti useilla keinoilla, eikä näyttelyssä vierailija usein huomaa valvontalaitteita.
Vierailijan pitää noudattaa ohjeita, joita saattavat olla esimerkiksi seuraavat:


title: Taidenäyttely

text: Esineiden tai taideteosten suojelun takia niihin ei tavallisesti saa koskea. Pienet, hauraat tai erityisen arvokkaat näyttelyesineet saatetaan esittää vitriineissä tai niille erityisesti suunnitelluissa rakenteissa.


title: Taidenäyttely

text: Näyttelyn yhteydessä voi olla luettavana esimerkiksi aihetta koskevaa kirjallisuutta. Suurissa näyttelytiloissa saattaa olla myytävänä myös kirjoja tai muuta aineistoa. Museoissa voi olla myös kahviloita tai ravintoloita, jotka ovat erillään näyttelytiloista.


title: Taidenäyttely

text:
Suomen ensimmäisenä taidenäyttelynä pidetään Helsingin yliopiston hankkiman veistokuvakokoelman esittelyä lokakuussa 1845. Se herätti arvostelua, koska kaikki teokset olivat siinä ulkomaisia. Suomalaisten taiteilijoiden teoksia saatiin nähdä, kun vasta perustettu Suomen Taideyhdistys järjesti näyttelyn keväällä 1847, jossa oli lähes sata teosta. Ensimmäiset taidenäyttelyt pidettiin yhdistyksen vuokraamissa huoneissa niin sanotussa Heidestrauchin talossa Helsingissä, Kauppatorin laidalla Pohjois-Esplanadilla (rakennuksessa toimii nykyisin Ruotsin suurlähetystö). Sen jälkeen vuosittaiset taidenäyttelyt alkoivat yleistyä Taideyhdistyksen järjestäminä Turussa ja Helsingissä.
Vuonna 1887 avattiin taidenäyttelyitä varten rakennettu museo Ateneum Helsinkiin.


title: Taidenäyttely

text: Taidenäyttelyt keskittyivät 1960-luvulle asti lähinnä Suomen suurimpiin kaupunkeihin ja yhtä näyttelyä esitettiin tavallisesti melko lyhyen aikaa. Taidenäyttelyt olivat aikaisemmin myös melko harvinaisia, kun taas nykyaikana ne ovat kulttuurielämämme arkea. Pienimmilläkin paikkakunnilla järjestetään taidenäyttelyitä.


title: Jack Webb

text:
Jack Webb () oli yhdysvaltalainen näyttelijä, jonka tunnetuin rooli oli etsivä Joe Friday radio-ja televisiosarjassa "Dragnet".
Webb aloitti näyttelemisen radiossa San Franciscon alueella, jossa hän muun muassa toimi komediasarjan isäntänä. Yhdessä käsikirjoittaja Richard L. Breenin kanssa hän loi rikossarjan "Pat Novak for Hire", jonka saaman julkisuuden ansiosta Webb pääsi myös elokuvarooleihin. Näiden elokuvien joukossa oli muun muassa "Hän kulkee öisin" vuonna 1948. Seuraavana vuonna Webb loi radiosarjan "Dragnet", josta tehtiin myös Webbin omistaman Mark VII Productionsin tuottamaa televisioversiota vuosina 1952–1959. Webb itse esitti "Dragnetissa" Los Angelesin poliisin kersanttia Joe Fridayta.


title: Jack Webb

text: 1950-luvulla Webb esiintyi muun muassa elokuvissa "Miehet ", "Auringonlaskun katu" ja "Okinawa". 1960-luvulla Webb toimi lyhyen aikaa Warner Brothersin televisiotuotannon johtajana.


title: Jack Webb

text: Webbin kuoltua Los Angelesin poliisi poisti käytöstä Joe Fridayn "Dragnetissa" käyttämän virkamerkin numeron 714.


title: Jack Webb

text: Jack Webb on saanut tähden Hollywood Walk of Famelle.


title: Tombstone (kaupunki)

text: Tombstone on Arizonan Cochisen piirikunnassa sijaitseva, vuonna 1879 perustettu kaupunki. Tombstonen asukasluku on 1 380 (2010).


title: Tombstone (kaupunki)

text: Kaupunki tunnetaan parhaiten Tombstonen taistelusta. Taistelu käytiin vuonna 1881 Wyatt Earpin ja Ike Clantonin joukkojen kesken. Taistelu päättyi Wyatt Earpin ja Doc Hollidayn joukkojen voittoon. Kaupungissa käy nykyään vuosittain yli 400 000 matkailijaa.


title: Tombstone (kaupunki)

text: Simo Penttilän Punavyö-kirjojen tapahtumat sijoittuvat pääosin Tombstoneen ja sen ympäristöön.


title: O. R. Tambon kansainvälinen lentoasema

text: O. R. Tambon kansainvälinen lentoasema (tunnetaan myös nimellä Johannesburgin kansainvälinen lentoasema) on Afrikan mantereen suurin lentoasema, joka sijaitsee Johannesburgissa, Etelä-Afrikan tasavallassa. Lentoasema toimii solmukohtana South African Airways -lentoyhtiölle ja muutamalle muulle paikalliselle lentoyhtiölle.


title: O. R. Tambon kansainvälinen lentoasema

text: Lentoasema perustettiin vuonna 1952 nimellä "Jan Smutsin lentoasema", entisen Etelä-Afrikan pääministerin Jan Smutsin mukaan. Nykyisin lentoaseman kautta lentää lähes viisikymmentä lentoyhtiötä lähes sataan kohteeseen. Lentoasema on nimetty uudelleen vuonna 2006 kunnianosoituksena eteläafrikkalaiselle kansalaisoikeusaktivistille Oliver Tambolle.


title: Jari Halttu

text: Jari Matti Johannes Halttu (s. 24. helmikuuta 1961 Kemi) on suomalainen nyrkkeilijä, moninkertainen TUL:n mestari ja kolminkertainen Suomen-mestari. Hänellä on kaksi Suomen-mestaruutta sarjassa 48 kg (1982 ja 1984) sekä yksi sarjassa 51 kg (1989). Halttu edusti Suomea useasti maaotteluissa, Tammer- ja Gee-Bee-turnauksissa, nuorten EM-kisoissa 1980 sekä useissa kansainvälisissä turnauksissa. Halttu tunnettiin taitavana ja tarkkana nyrkkeilijänä.


title: Jari Halttu

text: Haltun seurana oli koko uran ajan Kemin Into ja valmentajana monia huippunyrkkeilijöitä valmentanut Taisto Tuominen.


title: Jari Halttu

text: Haltulle tarjottiin uran aikana myös mahdollisuutta siirtyä ammattilaiskehiin mutta hän ei osoittanut halukkuutta ammattilaisuralle.


title: Valkoinen metsästäjä, musta sydän

text: Valkoinen metsästäjä, musta sydän ("White Hunter Black Heart") on vuonna 1990 ensi-iltaan tuotu elokuva, joka pohjautuu Peter Viertelin muistelmiin osallistumisestaan elokuvan "Afrikan kuningatar" (1951) kuvauksiin.


title: Valkoinen metsästäjä, musta sydän

text: Elokuvan ohjasi Clint Eastwood, joka myös näyttelee elokuvan päähenkilöä, John Wilsonia. Hahmo on kehitetty "Afrikan kuningattaren" ohjaajaa John Hustonia enemmän tai vähemmän muistuttavaksi.


title: Valkoinen metsästäjä, musta sydän

text: "Video-oppaassa" vuodelta 1994 elokuvaa kuvataan kiinnostavaksi seikkailuksi ja se saa kolme tähteä viidestä, mikä vastaa sanallista arviota ”hyvä”.


title: Aatto Pietikäinen

text: Aatto Pietikäinen (7. lokakuuta 1921 Kuopio – 2. huhtikuuta 1966 Kouvola) oli suomalainen mäkihyppääjä, joka kilpaili 1940-luvulla. Hän sijoittui vuoden 1948 talviolympialaisissa kahdeksanneksi suurmäkikilpailussa Sankt Moritzissa.


title: Aatto Pietikäinen

text: Aatto Pietikäisen veli Matti Pietikäinen oli myös mäkihyppääjä.


title: Anna Nordell

text: Anna Sara Christina Engh (o.s. "Nordell") (s. 19. helmikuuta 1982 Gävle) on ruotsalainen laulaja ja ääninäyttelijä. Hän käyttää taiteilijanimeä Anorah.


title: Anna Nordell

text: Nordell esitti 14-vuotiaana Sound of Music -musikaalin Lieslin osaa Tukholman Göta Lejon -teatterissa. Hänen esittämänsä laulu "Giving Up" päätyi kokoelmalevylle "Fame Factory 4".


title: Anna Nordell

text: Hän on ollut tilapäisenä laulajana tanskalaisessa Johnny Deluxe -yhtyeessä, heidän kanssaan työstetty kappale "Drømmer jeg?" nousi MTV:n Pohjoismaiden top 5 -listalle. Hän laulaa myös kertosäkeen suomalaisen Mighty 44 -yhtyeen kappaleessa This Love Ain't Going On ja on mukana Bomfunk MC’s "Turn It Up"-kappaleessa. Nordell on myös ollut mukana Bratz Rock Angelz -levyllä.


title: Anna Nordell

text: Nordell on laulanut taustoja useille maailmantähdille kuten Celine Dion, Victoria Beckham, Tata Young, Dannii Minogue, Enrique Iglesias, Fredrik Kempe, Mauro Scocco, G.E.S., E-type ja Vanessa Hudgens.


title: Anna Nordell

text: Ensimmäisen soololevynsä Anorah julkaisi 8. marraskuuta 2007. "Like He'd Do" julkaistiin ainoastaan sähköisessä muodossa ja yhden levyllä olevan kappaleen tuotot ohjattiin hyväntekeväisyyteen.


title: Anna Nordell

text: Nordell on ääninäytellyt monissa ruotsiksi dubatuissa lastenelokuvissa ja tv-sarjoissa kuten Ben 10, Hannah Montana, Shrek kolmas, Ice Age 2 sekä Alvin ja pikkuoravat 2.


title: Anna Nordell

text: Nordell meni 13. kesäkuuta 2009 naimisiin muusikko ja laulunkirjoittaja Samuel Enghin kanssa ja otti käyttöön miehensä sukunimen. Heillä on kesällä 2010 syntynyt Zelda-niminen tytär.


title: Natja Brunckhorst

text: Natja Brunckhorst (alk. Nadja Brunckhorst) (s. 26. syyskuuta 1966 Berliini, Saksa) on saksalainen näyttelijä ja käsikirjoittaja. Hän on näytellyt muun muassa elokuvissa "Christiane F. - tyttö metroasemalta" (1981), "" (1982) , "Babylon" (1992), "Eine Fast Perfekte Liebe" (1995), "The Warrior and the Empress" (2000) ja "Mein" (2009). Hän on näytellyt myös sarjassa "Etsivä Lea Sommer". Brunckhorst on käsikirjoittanut elokuvan "Never Mind the Wall" (2001).Brunckhorstilla on yksi tytär joka on syntynyt vuonna 1991, suhteesta näyttelijä Dominick Haakeen joka kesti vuodet 1988-1993.


title: Nachtflug

text: Nachtflug on itävaltalaisen Falcon kahdeksas studioalbumi, joka julkaistiin 24. syyskuuta 1992. Albumi debytoi Itävallan albumilistan ensimmäisellä sijalla, ja pysyi listalla yhteensä kaksitoista viikkoa.


title: Nachtflug

text: Albumin tunnetuimpana kappaleena voidaan pitää "Titanicia". "Titanic" voitti useita palkintoja ja melkein nousi Slovakian Top 25:n joukkoon, jonka johdosta se olisi oletettavasti levinnyt muiden Euroopan maiden listoille, joten kappale saavutti suosiota vain Itävallassa nousten listalle sijalle 3. Kappaleesta tehtiin erillinen englanninkielinen versio kappaleen musiikkivideoon Amerikkaa varten. Albumin toinen kappale "Dance Mephisto" saavutti Itävallan listoilla sijan 17. Nimikkokappale "Nachtflug" ei saavuttanut listasijoitusta.


title: Mussius Aemilianus

text: Lucius Mussius Aemilianus (k. 262) oli roomalainen usurpaattori eli vallananastaja keisari Gallienuksen aikana.


title: Mussius Aemilianus

text: Aemilianuksen uran vaiheet ovat selvinneet erään piirtokirjoituksen perusteella. Hän oli ritarisäätyläinen ja luultavasti italialaista alkuperää. Aemilianus toimi keisarillisen postilaitoksen, "cursus publicuksen", päällikkönä ("praefectus vehiculorum trium provinciarum") Galliassa Philippus Arabsin aikana. Myöhemmin hän oli prokuraattorina Egyptissä ("procurator Alexandreae Pelusi Paraetoni") ja vuonna 247 Ostiassa ("procurator portus utriusque Ostiae"). Keisari Valerianuksen aikana Aemilianus toimi Egyptin prefektinä vuodesta 259 alkaen. Hän pani tuolloin käytäntöön Valerianuksen määräämät kristittyjen vastaiset lait. Kun Valerianus vangittiin persialaisten hyökkäyksessä kesällä 260, kenraali Macrianus julisti poikansa Macrianus nuoremman ja Quietuksen keisariksi. Aemilianus päätti tukea Macrianuksia, mutta nämä saivat surmansa taistelussa Illyricumissa vuonna 261, jolloin Aemilianus päätti kapinoida keisari Gallienusta vastaan. Gallienuksen kenraali Aurelius Theodotus kuitenkin kukisti Aemilianuksen maaliskuussa 262 ja teloitutti hänet. 260-luvun alun tapahtumat ovat hyvin epäselviä, eikä ole varmaa julistautuiko Aemilianus ollenkaan keisariksi. Hänet saatettiin teloittaa vain, koska hän oli tukenut Macrianuksia.


title: Aale Hakava

text: Aale Bernhard Hakava (vuoteen 1933 Hagberg) (19. helmikuuta 1909 Rovaniemi – 15. maaliskuuta 1995 Espoo) oli suomalainen taidemaalari.


title: Aale Hakava

text: Hakavan vanhemmat olivat ylikonstaapeli Juho Hagberg ja Ida Peuraniemi. Hänen ensimmäinen puolisosa oli Siviä Niemelä ja toinen Hilkka Simolinna. Hakava opiskeli Suomen Taideyhdistyksen piirustuskoulussa 1922–1928, Helsingin yliopiston piirustussalissa 1929–1930 ja Italiassa Accademia di belle arti di Firenzessä 1937–1939. Hän toimi opettajana Taideakatemian koulussa 1941–1947, Imatran taidekoulussa 1958 sekä yli 30 vuoden ajan monissa kuvataiteen seminaareissa. Reidar Särestöniemi oli hänen yksityisoppilaansa ennen taideopintojaan Helsingissä.


title: Aale Hakava

text: Hakava maalasi paljon muotokuvia ja pohjoissuomalaisia maisemia raikkain värein. Lisäksi hän maalasi freskoja ja monen pohjoissuomalaisen kirkon alttaritaulut. Hakava piti ensimmäisen yksityisnäyttelynsä vuonna 1930 ja osallistui lukuisiin yhteisnäyttelyihin Suomessa ja ulkomailla. Hänen julkisia teoksiaan ovat muun muassa seuraavat:


title: Aale Hakava

text: Hakava sai Pro Finlandia -mitalin vuonna 1969 ja professorin arvonimen vuonna 1977. Taiteilijaeläke Hakavalle oli myönnetty 1975. Hän oli pitkään Suomen Taideyhdistyksen hallituksen jäsen, yhdistyksen kunniajäsäneksi hänet nimitettiin 1993.


title: Stepanoz I

text:
Stepanoz I (, k. 627) oli Iberian (Georgian itäosan Kartlin) ruhtinas guaramidi-dynastiasta vuosina n. 590–627. Hän sai surmansa taistellessaan maahan hyökkääviä Bysantin joukkoja vastaan.
Stepanoz oli Guaram I:n poika ja seuraaja. Toisin kuin Roomaa kannattanut isänsä, hän alkoi harjoittaa Iranille myötämielistä politiikkaa ja onnistui yhdistämään Iberian valtansa alle, vaikka hän joutuikin pysymään uskollisena sassanidi-isännilleen. Hän teki Tbilisistä pääkaupunkinsa ja puolusti sitä georgialais-iranilaisin joukoin, kun Bysantin keisari Herakleios hyökkäsi yhdessä kasaarien kanssa Iberiaan vuonna 626. Stepanoz otettiin taistelujen aikana vangiksi ja Herakleios määräsi hänet nyljettäväksi elävältä. Valtaistuimelle nostettiin Adarnase I, Stepanozin sukulainen vanhasta Khosroiani-suvusta.


title: Stepanoz I

text: Stepanozin hallituskaudella tapahtui toinenkin Georgian historian kannalta ratkaiseva episodi. Kun Stepanoz päätti Rooman sijaan tehdä yhteistyötä Iranin kanssa, hän alkoi uskonnollisesti vastustaa Khalkedonin kirkolliskokouksen päätöksiä. Iberian katolikos omaksui tämän viralliseksi kannakseen vuonna 598 tai 599. Vuoteen 608 mennessä Georgian ortodoksinen kirkko kuitenkin palasi Khalkedonin kokouksen päätösten kannattajaksi, jolloin sen sisarinstituutio Armenian apostolinen kirkko katkaisi siihen välinsä ja ekskommunikoi sen katolikoksen Kirion I:n. Khalkedonilaisuus saavutti lopullisen voiton Iberiassa kuitenkin vasta Herakleioksen kampanjan myötä.


title: Stepanoz I

text: Stepanoz I oli ensimmäinen georgialainen hallitsija, joka lisäsi lyömiensä "iberialais-sassanidilaisten" drakmojen klaavapuolelle nimikirjaimensa. Ne lyötiin symmetrisesti kolikoiden reunoille tyylitellyin georgialaisin kirjaimin. Erään lyömänsä kolikon klaavapuolelle hän asetti zarathustralaisuuden tärkeimmän symbolin eli pyhän liekin (atar) sijaan ristin, kristinuskon voiton tunnuksen. Se oli merkittävä poliittinen teko, joka ei kertonut niinkään Stepanozin suhteesta Iraniin vaan pikemminkin siitä, että hän yritti lisätä Itä-Georgian poliittista itsehallintoa ja vahvistaa kristittyä kirkkoa.


title: Stepanoz I

text: Kivilaatassa Džvarin luostarissa Mtskhetassa mainitaan kirkon tärkeimmät rakentajat: Stepanoz "patricius", Demetre "hypatos" ja Adarnase "hypatos". Georgialaiset tutkijat ovat perinteisesti pitäneet heitä samoina henkilöinä kuin Guaramin poika Stepanoz I, Stepanoz I:n veli Demetre ja Adarnase I. Professori Cyril Toumanoff on tästä kuitenkin eri mieltä: hänen mielestään kyse on Stepanoz II:sta, Stepanoz I:n veljestä Demetrestä ja Stepanoz II:n pojasta Adarnase II:sta.


title: Kuningashymni

text: Kuningashymni on joissakin kuningaskunnissa käytössä ollut tai oleva kansallismielinen laulu, jonka käyttötapa ja myös tunnearvo muistuttaa kansallislaulua. Kuningashymnillä tervehditään yleensä maan hallitsevaa monarkkia tai yleisesti kuningasperheen jäsentä. Kuningashymni on sisällöllisesti yleensä ylistyslaulu maan hallitsijalle tai kunnianosoitus edemenneille hallitsijoille. Usein siinä myös pyydetään Jumalan siunausta hallitsijalle ja hänen maalleen. Sillä on yleensä seremoniallinen rooli esimerkiksi hallitsijan kruunajaisissa.


title: Kuningashymni

text: Kuningashymneistä vanhin on Britannian kuningashymni ”God Save the Queen”. Se on myös Britannian ja Uuden-Seelannin virallinen kansallislaulu. Myös Tanskan kuningaskunnan kuningashymnillä ”Kong Kristian” on virallinen kansallislaulun asema. Muiden maiden kuningashymnejä ei pidetä maidensa virallisina kansallishymneinä, vaikka niidenkin asema voi olla säädelty lailla.


title: Kuningashymni

text: Keisarikunnissa vastaavaa hymniä kutsuttiin yleensä keisarihymniksi, esimerkiksi Itävallan keisarikunnan ja Itävalta-Unkarin ”Gott erhalte Franz den Kaiser”.


title: Kuningashymni

text: Tasavalloissa voi myös olla vastaavanlainen hymni, joka soitetaan presidentin kunniaksi.


title: Ärrävika

text: Ärrävika eli rotasismi ("rhotacismus") on r-äänteen tuottamiseen liittyvä puhevika. Se voi johtua tiukasta kielijänteestä, joka estää kielen liikkumisen hammasvallilla eli yläetuhampaiden takana. Syynä voi olla myös se, ettei ihminen ole vielä oppinut hallitsemaan täysin ääntöelimiään ja näin lausumaan äännettä. Ärrävikaa hoidetaan puheterapialla, ja lisäksi joissakin tapauksissa yksinkertaisella ja kivuttomalla leikkauksella, jossa ylikireä kielijänne katkaistaan.


title: Ärrävika

text: Suhtautuminen ärrävikaan vaihtelee puhutun kielen mukaan, sillä kaikissa kielissä kirjainta r ei lausuta samalla tavalla. Samalla perusteella ärrävian yleisyyden kartoittaminen on hankalaa.


title: Biljal Mahov

text: Biljal Valerjevitš Mahov (, s. 20. syyskuuta 1987 Naltšik, Kabardi-Balkarian ASNT, Neuvostoliitto) on venäläinen vapaapainin olympiamitalisti sekä maailman- ja Euroopan mestari. Hän on MM-mitalisti myös kreikkalais-roomalaisessa painissa.


title: Biljal Mahov

text: 120 kilogramman painoluokassa Mahov voitti junioreitten vapaapainin MM-kultaa vuosina 2005 ja 2006. Lisäksi hän saavutti juniorien MM-pronssia kreikkalais-roomalaisessa painissa vuonna 2005. Ensimmäisissä aikuisten arvokilpailuissaan Bakun MM-kisoissa 2007 hän voitti kultamitalin kukistettuaan loppuottelussa kuubalaisen Alexis Rodríguezin. Tammikuussa 2008 Mahovilla todettiin elohopeamyrkytys ja häneltä jäivät arvokilpailut väliin. Vuosina 2009 ja 2010 Mahov voitti maailmanmestaruuden ja vuonna 2010 Euroopan mestaruuden. Vuonna 2011 hän saavutti MM-hopeaa ja Lontoon olympialaisissa 2012 pronssia.


title: Biljal Mahov

text: Mahov saavutti MM-pronssia kreikkalais-roomalaisen painin 130 kg:n painoluokassa Taškentissa 2014. Seuraavan vuoden MM-kilpailuissa Las Vegasissa hän sai pronssia sekä kreikkalais-roomalaisen painin 130 kg:n sarjassa että vapaapainin 125 kg:n painoluokassa. Hän oli 42 vuoteen ensimmäinen painija, joka saavutti mitalin molemmissa lajeissa samoissa MM-kilpailuissa.


title: Biljal Mahov

text: Mahovin seura on Hasavjurtin Dynamo. Häntä valmentaa Hankala Gadžimagomedov.


title: The Campbell Playhouse

text: The Campbell Playhouse oli yhdysvaltalainen radiokuunnelmasarja, jota esitettiin CBS:n radioverkossa 9. joulukuuta 1938 – 13. maaliskuuta 1941 välisenä aikana.


title: The Campbell Playhouse

text: Orson Wellesin "Mercury Theatre on the Air" -radiokuunnelmasarjassa vuonna 1938 esitetty kuunnelma "Maailmojen sota" ja sitä seurannut julkisuus herättivät sponsoreiden mielenkiinnon sarjaa kohtaan. Sarja saikin sponsorikseen Campbell Soup Company -elintarvikeyrityksen ja sarja uudeksi nimeksi tuli "The Campbell Playhouse". Näyttelijöinä toimivat edelleen Mercury Playersin jäsenet, kuten Ray Collins, Agnes Moorehead, George Coulouris, Georgia Backus ja Everett Sloane. Sponsorointi kuitenkin mahdollisti myös tunnettujen elokuvatähtien esiintymisen sarjassa, mikä siirsi vakionäyttelijät sivurooleihin. Tuottajana toimi John Houseman ja ohjauksesta vastasi Orson Welles.


title: The Campbell Playhouse

text: Ensimmäinen sarjassa lähetetty kuunnelma oli Daphne du Maurier'n kirjaan perustuva "Rebecca". Myöhemmin sarjassa esitettiin muun muassa dramatisointeja kirjallisuuden klassikkoteoksista "Jäähyväiset aseille", "Kurjat" ja Huckleberry Finnin seikkailut. Vierailleita näyttelijöitä olivat muun muassa Katharine Hepburn, Burgess Meredith, Walter Huston, Paulette Goddard ja Claudette Colbert. Kaikkiaan "The Campbell Playhousessa" esitettiin 56 tunnin kestoista kuunnelmaa ennen Wellesin lähtöä.


title: The Campbell Playhouse

text: Wellesin lähdön jälkeen sarjasta tehtiin vielä kolmas ja viimeinen kausi, mutta se poikkesi tyyliltään huomattavasti aikaisimmista. Jaksot olivat puolen tunnin mittaisia ja niissä esitettiin dramatisointeja lähinnä vähemmän tunnetuista teoksista. Sarjan viimeisellä kaudella kuultiin muun muassa kuunnelmat "The Go-Getter" ja "The Nervous Wreck", ja näyttelijöinä olivat muun muassa Helen Twelvetrees, Randolph Scott, Frank Morgan ja Lionel Barrymore.


title: Valtteri Moisio

text: Valtteri Moisio (s. 9. kesäkuuta 1984) on suomalainen kreikkalais-roomalaisen tyylin painija. Hän on kilpaillut 74 ja 75 kilogramman painoluokassa.


title: Valtteri Moisio

text: 179 senttimetriä pitkä Moisio on voittanut painoluokkansa miesten SM-kultaa vuosina 2008 ja 2009. Ensimmäisissä aikuisten arvokilpailuissaan 2008 Tampereen EM-kisoissa hän eteni pronssiotteluun, missä kuitenkin hävisi Christophe Guenotille. Vuoden 2014 PM-kisoissa hän saavutti ykkössijan 75 kilon painoluokassa.


title: Valtteri Moisio

text: Moisio edustaa tamperelaista KooVeetä. Hänen valmentajanaan toimii Pertti Ukkola.


title: Darrell Chambers

text: Darrell Chambers (s. 3. huhtikuuta 1961 Detroit, Michigan, Yhdysvallat) on entinen yhdysvaltalainen raskaan välisarjan vasenkätinen mestarinyrkkeilijä.


title: Darrell Chambers

text: Amatöörivaiheessa 1970-luvulla hän kuului Emanuel Stewardin Kronk gym -talliin Detroitissa yhdessä Milton ja Steve McCroryn, Duane Thomasin ja Thomas Hearnsin kanssa.


title: Darrell Chambers

text: Vuonna 1979 hän saavutti Yhdysvaltojen juniorimestaruuden painoluokassaan ja pääsi Jokohamaan juniorien maailmanmestaruuskisoihin, jossa kukisti romanialaisen Mihai Niculescun ja unkarilaisen Imre Bacskain pistein. Semifinaalissa hän kuitenkin hävisi äänin 4–1 Neuvostoliiton Israel Akopkotšjanille päätyen pronssimitalille. Vuonna 1980 hän osallistui maansa edustajana Yhdysvaltojen ja Neuvostoliiton väliseen nyrkkeilymaaotteluun Moskovassa ja Tbilisissä häviten sekä Serik Konakbajeville että Ramzi Tširikbajalle pistein.


title: Darrell Chambers

text: Ammattilaisuran Chambers aloitti maaliskuussa 1981 Michiganin Lansingissa, jossa tyrmäsi ensi erässä kuubalaisemigrantti Raul Hernandezin. Hän saavutti 16 voittoa toisensa perään, hävisi Bobby Joe Youngille teknisellä tyrmäyksellä New Jerseyn Atlantic Cityssä 10, heinäkuuta 1983. Hän voitti jälleen jatkuvasti, kunnes lopetti uransa häviöön Dominikaanisesta tasavallasta tulleelle mestarille Luis Santanalle teknisellä tyrmäyksellä kolmannessa erässä. Hän ei saavuttanut mestaruustitteliä, vaikka voitti 22 käymästään 24 ammattilaisottelusta.


title: HMS Cordelia

text: HMS Cordelia on ollut neljän Britannian kuninkaallisen laivaston aluksen nimenä.


title: SONET (toiminnanohjausjärjestelmä)

text: Sonet on CGI:n Suomessa kehittämä tietojärjestelmä (ERP), joka soveltuu yritysten ja yhteisöjen henkilöstön-, talouden-, ja toiminnanohjaukseen.


title: SONET (toiminnanohjausjärjestelmä)

text: Sonetilla on tuotteistettu toimintamalli tuotekehityksestä käyttöönottoihin, versionpäivityksiin ja asiakastukeen. Sitä käyttää Suomessa noin 1200 yritystä ja 700 julkisyhteisöä, joten Sonetilla on yhteensä noin 20 000 käyttäjää. Yritysten koko vaihtelee pk-yrityksistä suuryrityksiin eri toimialoilla. Sonet toimii yleisissä tietokanta-, käyttöjärjestelmä- ja tietoliikenneympäristöissä. Se perustuu 3-tasoarkkitehtuuriin, joka mahdollistaa ohjelmiston etäkäytön. Relaatiotietokantoina voivat olla SQL Server, Solid tai Oracle. Tietokantapalvelimena voidaan käyttää tietokantatoimittajan tukemia laitteita ja käyttöjärjestelmiä. Sovelluspalvelimen käyttöjärjestelmä voi olla joko Windows Server 2008 tai 2012. Työaseman käyttöjärjestelmänä voi olla Windows 7 tai Windows 8.


title: Aroldo

text: Aroldo on Giuseppe Verdin säveltämä nelinäytöksinen ooppera. Libreton kirjoitti Francesco Maria Piave. "Aroldo" on uusittu versio sensuurin kohteeksi joutuneesta "Stiffeliosta" (1850). "Aroldo" kantaesitettiin Riminissä 16. elokuuta 1857 kapellimestari Angelo Marianin johtamana.


title: Aroldo

text: "Aroldoa" esitetään yhä silloin tällöin. Se kuuluu kuitenkin Verdin heikoimmin tunnettujen oopperoiden joukkoon. Sen tapahtumat sijoittuvat noin vuoden 1200 Britanniaan, johon päähenkilö Aroldo palaa ristiretkelle osallistuttuaan.


title: Aroldo

text: "Aroldosta" on tehty levytyksiä. Philipsin vuonna 2001 levyttämässä versiossa Orchestra del Maggio Musicale Fiorentinoa johtaa Fabio Luisi ja sen kuoroa José Luis Basso. Aroldon pääroolin laulaa Neil Shicoff.


title: Ghotuo

text: Ghotuo on nigeriläis-kongolaiseen kielikuntaan kuuluva kieli, jota puhutaan Nigeriassa Edon osavaltiossa, Owanissa ja Akoko-Edon alueella. Yhdessä kahdeksan muun kielen kanssa se kuuluu Ghotuo-Uneme-Yekhee-kieliryhmään. Muita kielestä käytettyjä nimityksiä ovat otwa ja otuo. Vuonna 1994 ghotuon puhujia arvioitiin olevan 9 000. Kielen ISO 639-3-koodi on aaa.


title: Neil Shicoff

text: Neil Shicoff (s. 2. kesäkuuta 1949) on yhdysvaltalainen oopperalaulaja, äänialaltaan tenori.


title: Neil Shicoff

text: Shicoff syntyi New Yorkin Brooklynissä juutalaiseen perheeseen ja opiskeli Juilliard School of Musicissa. Hänen isänsä oli hazzan, juutalainen kanttori. Shicoffin Metropolitan-debyytti tapahtui vuonna 1976. Tenori on naimisissa toisen vaimonsa, sopraano Dawn Kotoskin kanssa.


title: Neil Shicoff

text: Shicoff on ollut levyttämässä Verdin oopperoista "Aroldoa", "Attilaa", "Macbethia", "Rigolettoa" ja "La Traviataa". Muiden levytysten joukossa on Bizet'n "Carmen".


title: Kanopus

text: Kanopus on venäläinen kaukokartoitussatelliittien sarja.


title: Kanopus

text: Kanopus V on NPO VNIIEMin totettama pieni, 410 kg painava, kaukokartoitussatelliitti. VNIEEM on tilannut alihankintaa - elektroniikkaa ja ohjelmistoja - englantilaiselta Surrey Satellite Technology -yhtiöltä. Satelliitti laukaistaneen vuonna 2015 ja sen tehtävä on havaita luonnonmullistuksia ja ihmisen aikaansaamia hätätilanteita. Satelliitti lentää aikanaan 510 km korkealla aurinkosynkroonisella radalla viiden vuoden ajan. Se laukaistaan Rockot-raketilla yhdessä BelKa 2 -mikrosatelliitin kanssa.


title: Jousikvartetto (Verdi)

text: Giuseppe Verdin jousikvartetto e-molli on vuodelta 1873. Hän sävelsi sen Napolissa "Aidan" jälkeen. Jousikvartetto on säveltäjän harvoja tunnettuja teoksia oopperagenren ulkopuolelta. Siitä on tehty useampi levytys.


title: Aleutian tauti

text: Aleutian tauti on amdoviruksen aiheuttama eläintauti, jota esiintyy erityisesti minkillä mutta myös pesukarhulla, näädällä, hillerillä ja fretillä.


title: Aleutian tauti

text: Taudin aiheuttajaviruksen koko nimi on "minkin aleutian tauti -virus". Taudin oireita ovat muun muassa pysyvä viremia, korkeat vasta-ainepitoisuudet, plasmasytoosi, infektiivisten immunokompleksien muodostuminen ja vaskuliitti.


title: Hervé Vilard

text: René Paul Hervé Villard (s. 24. heinäkuuta 1946 Pariisi) on ranskalainen laulaja, joka tunnetaan pseudonyymillä Hervé Vilard.


title: Hervé Vilard

text: René Villard kasvoi lapsuutensa ja nuoruutensa orpokohdissa sekä useissa sijoituskodeissa. Kunnes Daniel Cordier, taidekauppias ja ranskalainen historioitsija adoptoi hänet, joskin vasta aikuisiän saavuttaneena.


title: Hervé Vilard

text: Hänet tunnetaan parhaiten laulustaan "Capri, c’est fini", joka oli oman aikanaan todella suosittu. Hänen muita menestyksiään ovat olleet "Fais la rire, Champagne, Va pour l'amour libre,T’es pas Dietrich, La Vie est belle, le Monde est beau, Rêveries, Je l'aime tant, Sayonara, Mourir ou vivre", ja eritoten kolme ääniettä, jotka hänelle teki italialainen Toto Gutugne: "Nous, Reviens ja Méditerranéenne".


title: Hervé Vilard

text: Vuonna 1967 Hervé Vilard eli ensimmäinen ranskalainen laulaja joka tuli ulos kaapista ja kertoi avoimesti homoseksuaalisuudestaan.


title: Hervé Vilard

text: Suuren kohun Ranskassa aikaansai hänen vuonna 1990 esittämänsä ja levyttämänsä laulu L’Amour défendu, jossa puolustettiin voimakkaasti oikeutta seksiin ilman kondomia.


title: Hervé Vilard

text: Useat tunnetut musiikintekijät ovat tehneet hänelle musiikkia, kuten Didier Barbelivien, Michel Fugain, Danyel Gérard, Jacques Revaux, Hän on niin ikään esittänyt useiden tunnettujen ranskalaisten runoilijoiden tekstejä. Heidän joukossaa ovat esimerkiksi Louis Aragon, Marguerite Duras, Maurice Fanon, Eugène Ionesco, Jacques Prévert, Bernard Dimey ja Jean Genet.


title: Ironclad

text: Ironclad () on englantilainen termi, joka viittaa 1800-luvun jälkipuolella rakennettuihin panssaroituihin sotalaivoihin. Ironclad-termi korvautui 1800-luvun loppuun mennessä taistelulaivan ja panssariristeilijän kaltaisilla nimityksillä.


title: Ironclad

text: Räjähtävien kranaattien yleistyminen 1840-luvulla teki perinteiset puusotalaivat haavoittuvaisiksi. Ranska ja Yhdistynyt kuningaskunta käyttivät Krimin sodassa panssaroituja ”kelluvia pattereita”, joita on joskus pidetty ensimmäisínä ironclad-aluksina. Ne olivat kuitenkin hitaita ja merikelpoisuudeltaan heikkoja. Ensimmäinen todellinen "ironclad"-panssarilaiva oli Ranskan laivaston vuonna 1859 vesille laskema "La Gloire". Alus oli vielä puurunkoinen, mutta jo seuraavana vuonna Kuninkaallinen laivasto laski vesille rautarunkoisen panssarilaiva "HMS Warriorin". Nämä kaksi alusta edustivat vielä siirtymävaihetta purjelaivoista höyrylaivoihin. Niissä oli höyrykoneen ja potkurien ohella täystakilointi, ja niiden tykit oli sijoitettu perinteiseen tapaan tykkiportteihin pitkin aluksen kylkiä. 1860-luvulla valmistuivat kuitenkin jo ensimmäiset käännettävillä tykkitorneilla varustetut monitorialukset, minkä lisäksi purjeista alettiin luopua. 1880-luvulla suurvaltojen laivastot alkoivat rakentaa panssarikansiristeilijöitä, jotka jo muistuttivat 1900-luvun alkupuolen suuria sotalaivoja.


title: Ironclad

text: Ironcladeja käytettiin ensimmäisen kerran laajamittaisissa sotatoimissa Yhdysvaltain sisällissodassa. Suurin osa Yhdysvaltain sotalaivastosta pysyi uskollisena Pohjoisvaltioille. Etelävaltiot päättivät ostaa ironcladeja ulkomailta saadakseen edun Pohjoisvaltioiden lähinnä puisia aluksia vastaan. Ensimmäinen taisteluun osallistunut ironclad oli CSS Manassas, ja pian valmistui suurempi "CSS Virginia". Pohjoisvaltiot vastasivat tähän rakentamalla oman ironcladinsa "USS Monitorin" ja useita muita kevyemmin panssaroituja aluksia.


title: Ironclad

text: Ensimmäinen ironcladien välinen kohtaaminen tapahtui 9. maaliskuuta 1862 Hampton Roadsin taistelussa, jossa "CSS Virginia" ja "USS Monitor" yrittivät upottaa toisensa törmäämällä, sillä kummallakaan ei ollut käytössään ammuksia, joilla olisi voinut ampua panssaroinnin läpi. Vaikka ironcladien välinen taistelu jäi tuloksettomaksi, "Virginia" onnistui upottamaan kaksi Pohjoisvaltioiden puualusta.


title: Ironclad

text: Lissan taistelu oli ensimmäinen meritaistelu, jossa molemmat osapuolet käyttivät useampaa ironcladia yhtä aikaa. Taistelu käytiin Itävalta-Unkarin laivaston kuuden ja Italian Regia Marinan kahdentoista ironcladin kesken. Itävaltalaiset hyökkäsivät italialaisia vastaan lähietäisyydeltä käyttäen törmäystaktiikkaa. Italialaiset menettivät kaksi ironcladia, kykenemättä upottamaan yhtään itävaltalaista alusta. Taistelun jälkeen monet maat alkoivat rakentaa ironcladeja varustettuna törmäystaktiikkaan soveltuvalla puskurikeulalla.


title: Muurahaisrastaat

text: Muurahaisrastaat ("Neocossyphus") on rastaiden ("Turdidae") heimoon kuuluva lintusuku. Sukuun kuuluu BirdLifen mukaan kaksi lajia. Toisissa lähteissä sukuun on esitetty kuuluvan neljä lajia, mutta BirdLifessa kaksi lajia on sijoitettu nigerianmuurahaisrastaiden ("Stizorhina") sukuun.


title: Parvovirukset

text: Parvovirukset ovat parvoviridae-heimoon kuuluva virussuku. Parvovirukset ovat lineaarisia, segmentoitumattomia DNA-viruksia, genomaltaan keskimäärin 5 kbp. Parvovirukset ovat maailman pienimpiä luonnosta löytyviä viruksia (latinalainen nimi parvus tarkoittaa pientä).


title: Parvovirukset

text: Yhdenkään parvovirusten perheen viruksen ei tunneta tarttuvan ihmiseen, mutta ihminen voi saada tartunnan kolmesta muusta parvovirusten perheen generasta. Ne ovat dependovirukset, erythrovirukset ja bocavirukset.


title: Parvovirukset

text: Parvoviruksia ovat muun muassa koiran parvovirus ja kissarutto.


title: Simone de Beauvoir -palkinto

text: Simone de Beauvoir -palkinto () on kansainvälinen, vuodesta 2008 lähtien myönnetty palkinto henkilöille, jotka ovat kunnostautuneet naisten ihmisoikeuksien parantamiseen ja sukupuolten tasa-arvoistamiseen tähtäävässä työssä. Järjestäjien mukaan "palkinto jaetaan vuosittain huomattavalle henkilölle, jonka rohkeus ja ajatukset toimivat esimerkkinä kaikille ja uskollisina Simone de Beauvoirin ajatukselle, jonka mukaan ihmisen perimmäinen tavoite, johon ihmisten tulisi pyrkiä, on vapaus, ainut asia, jolle kaikki pitäisi perustaa."


title: Simone de Beauvoir -palkinto

text: Palkinnon perusti bulgarialais-ranskalainen filosofi ja kirjailija Julia Kristeva, ja se on nimetty ranskalaisfilosofi Simone de Beauvoirin mukaan, joka tunnetaan parhaiten naiseuden esille nostaneesta teoksesta "Toinen sukupuoli". Myös palkinnon perustamispäivä viittaa de Beauvoiriin: se perustettiin 9. tammikuuta 2008, de Beauvoirin satavuotissyntymäpäivänä. Palkinnon arvo on 20 000 euroa, ja sitä rahoittaa ranskalaiskustantamo Éditions Gallimard sekä CulturesFrance.


title: Simone de Beauvoir -palkinto

text: Palkinnon saajan päättää sekä ranskalaisista että muunmaalaisista oman alansa asiantuntijoista, koostuva komitea. Aiemmissa komiteoissa jäseninä ovat olleet perustajajäsen ja komitean puheenjohtaja Julia Kristevan lisäksi muun muassa Simone de Beauvoirin ottotytär Sylvie Le Bon de Beauvoir, Cambridgen yliopiston professori Juliet Mitchell ja kolumbialais-ranskalainen poliitikko Íngrid Betancourt.


title: Kalinka

text: Kalinka () on venäläinen laulu, jota on usein pidetty kansanlauluna. Sen on sanoittanut Ivan Larionov vuonna 1860.


title: Kalinka

text: Neuvostoliiton valtionhymnin säveltäjä Aleksandr Aleksandrov teki ”Kalinkasta” mukaansatempaavan kuorosovituksen, joka levisi neuvostoliittolaisten kuorojen kiertueilla ja äänilevyillä myös länsimaihin.


title: Kalinka

text: Laulu ylistää koiranheisipuuta (lumipallopensasta). Sen sanoituksia ei voi suoranaisesti kääntää muille kielille, koska ne sisältävät paljon ilmaisuja sekä monimerkityksisiä venäjänkielisiä sanoja, joille ei ole vastineita muissa kielissä.


title: Kalinka

text: Lauri Jauhiaisen tekemässä suomenkielisessä tekstissä lauletaan Kalinka-nimiselle tytölle ja verrataan tätä erilaisiin marjoihin: ”Kalinka, Kalinka, oot marjani mun...”


title: Sojuz T-15

text: Sojuz T-15 oli Neuvostoliiton ensimmäinen miehitetty avaruuslento Mir-avaruusasemalle ja samalla myös lento Saljut 7-avaruusasemalle. Sojuz-avaruusalus laukaistiin Baikonurista 13. maaliskuuta 1986 ja alus laskeutui maahan 16. heinäkuuta 1986. Sojuz T-15 oli viimeinen T-mallinen alus.


title: Sojuz TM-1

text: Sojuz TM-1 oli Neuvostoliiton ensimmäinen Sojuz TM -sarjan miehitetty avaruusalus, joka kuitenkin koelennolla oli miehittämätön. Se laukaistiin Baikonurista 21. toukokuuta 1986. Se telakoitui Mir-avaruusaseman kanssa. Alus laskeutui maahan 30. toukokuuta 1986.


title: Akaa (entinen kunta)

text: Akaa () oli nykyisen Akaan kaupungin alueella ennen Toijalan kauppalan perustamista vuonna 1946 sijainnut kunta ja sitä edeltänyt kirkkopitäjä.


title: Akaa (entinen kunta)

text: Kirkkopitäjänä Akaa itsenäistyi Sääksmäestä vuonna 1483. Urjala oli Akaan kappeliseurakuntana jo keskiajalla ja erosi omaksi kirkkoherrakunnakseen vuonna 1589. Kylmäkoski oli Akaan rukoushuonekuntana vuodesta 1666, tuli kappeliksi vuonna 1892 ja itsenäistyi vuonna 1897. Akaan kunta perustettiin pitäjänkokouksessa vuonna 1870 sen jälkeen, kun oli annettu asetus kunnallishallinnosta maaseudulla. Vuonna 1932 Akaan pohjoisosa erotettiin uudeksi Viialan kunnaksi, johon liitettiin myös osia Lempäälästä ja Vesilahdesta.


title: Akaa (entinen kunta)

text: Akaan kunta lakkautettiin vuonna 1946, jolloin sen kirkonkylästä lähialueineen muodostettiin itsenäinen Toijalan kauppala. Muu osa kunnasta liitettiin Kylmäkoskeen, Viialaan ja Sääksmäkeen.


title: Akaa (entinen kunta)

text: Vuoden 2007 alussa Toijala ja Viiala yhdistyivät, ja tämän kuntaliitoksen jälkeen uuden kaupungin nimenä on jälleen Akaa. Myös Kylmäkosken kunta liittyi uudelleen perustettuun Akaaseen vuoden 2011 alusta. Akaan kirkko ja seurakunta ovat kantaneet koko ajan Akaan nimeä.


title: Akaa (entinen kunta)

text: Väkiluvun kehitys:


title: Sojuz TM-3

text:
Sojuz TM-3 oli Neuvostoliiton lähettämä kolmas miehistö Mir-avaruusasemalle. Avaruusalus laukaistiin Baikonurin kosmodromilta 22. heinäkuuta 1987 ja se laskeutui maahan 29. joulukuuta 1987. Alus kuljetti avaruuteen Syyrian ensimmäisen avaruuslentäjän.
Laukaistiin avaruuteen


title: Sojuz TM-3

text: Laskeutuivat


title: Heimo Tauriainen

text: Heimo Sakari Tauriainen (1. helmikuuta 1927 Helsinki – 30. elokuuta 1989 Helsinki) oli suomalainen televisiotoimittaja ja uutisankkuri.


title: Heimo Tauriainen

text: Tauriainen toimi Yleisradion televisiouutisten uutistenlukijana 1970-luvulla ja 1980-luvun alussa. Hän jäi eläkkeelle Yleisradion palveluksesta vuonna 1984. Tauriainen laati 1980-luvulla useiden "Mitä missä milloin" -vuosikirjojen uutiskatsaukset.


title: Jokirastaat

text: Jokirastaat ("Myophonus") on sieppojen (Muscicapidae) heimoon kuuluva lintusuku. Aikaisemmin suku luettiin rastaisiin. Sukuun kuuluu BirdLifen mukaan seitsemän lajia. Toisissa lähteissä sukuun on esitetty kuuluvan yhdeksän lajia.


title: Veikko Isomäki

text: Veikko Kalervo Isomäki (20. kesäkuuta 1919 Punkalaidun – 21. toukokuuta 1989) oli suomalainen toimittaja ja kirjailija.


title: Veikko Isomäki

text: Isomäki kirjoitti myös libreton Tauno Marttisen oopperaan "Jaarlin sisar", jonka ensiesitys oli Hämeenlinnassa 1979.


title: Manipulaatiohoito

text: Manipulaatiohoito tai käsittelyterapia tarkoittaa käsillä tehtävää, nivelten liikutteluun perustuvaa hoitoa, kuten kiropraktiikka, osteopatia ja naprapatia. Joskus sillä tarkoitetaan myös pehmytkudoksiin kohdistuvaa hierontaa. Manipulaatiohoitojen vaikuttavuudesta on erilaisia näkemyksiä, mutta laajempaa tieteellistä näyttöä on vain manipulaatiohoitojen lievästä vaikuttavuudesta alaselkäkivun hoidossa.


title: Manipulaatiohoito

text: Manipulaatiohoidot ovat tuki- ja liikuntaelimiin ja niitä ympäröiviin lihaksiin kohdistuvia erilaisia manuaalisia hoitomuotoja, joita ovat muun muassa kiropraktiikka, naprapatia ja osteopatia. Erilaisia selän, nivelten ja lihasten käsittelyyn perustuvia hoitoja käytetään paljon erityisesti tuki- ja liikuntaelinsairauksissa. Niiden ero tavanomaiseen fysioterapiaan on häilyvä. Toisin kuin monet manipulaatiohoidot, fysioterapia ei kuitenkaan perustu mihinkään erityiseen oppirakennelmaan. Manipulaatiohoitojen vaikutusmekanismi ei ole tiedossa, mutta niitä on pääosin selitetty kahdella teorialla. Toisen mukaan hoidot korjaavat kahden vierekkäisen nikaman aliliikkuvuutta. Toisen teorian mukaan taas paikallisten hermorefleksien avulla normalisoidaan nikamien ympäristön kipua ylläpitäviä neurofysiologisia heijasteita.


title: Manipulaatiohoito

text: Manipulaatiohoitoja antavat Suomessa tarvittavan ammatillisen pätevyyden omaavat henkilöt. Näistä noin 200 oli lääkäreitä, noin 150 OMT-fysioterapeutteja, 40 koulutettuja kiropraktikkoja ja noin sata koulutettuja naprapaatteja. Koulutettuja osteopaatteja oli Valviran rekisterissä vuonna 2005 vain muutama.


title: Manipulaatiohoito

text: Ennen kaikkea selän nikamiin kohdistuvien hoitojen yhteydessä käytetään arkikielessä myös nimityksiä "nikamakäsittely" tai "niksautushoito". Nikamakäsittely ja jäsenkorjaaminen ovat olleet myös kansanparannuksessa käytettyjä keskeisiä hoitomuotoja, ja Suomessa on edelleen niihin erikoistuneita parantajia. Ortopedinen manuaalinen terapia (OMT) on virallisen terveydenhoidon piiriin kuuluva, erikoislääkintävoimistelijoiden ja fysioterapeuttien antama tuki- ja liikuntaelimistön yhdistetty manipulaatio- ja mobilisaatiohoito. Manipulaatiohoitoihin luetaan lisäksi myös erilaisia hierontaterapioita, kuten akupainelu, shiatsu, ja vyöhyketerapia. Yksinomaan pehmeisiin kudoksiin kohdistuvaa klassista hierontaa ei yleensä lueta manipulaatiohoitoihin.


title: Manipulaatiohoito

text: Erilaisilla fysikaalisilla hoitomenetelmillä on pitkä historia lääketieteessä ja ennen lääkehoitojen kehittymistä lääkäreillä oli käytössään vain fysikaalisia, mekaanisia ja psyykkisiä hoitoja. Lääketieteessä manipulaatiohoitoja opetettiin Euroopassa erityisesti 1900-luvun alkupuolella. Farmakologian kehityttyä koulutuksen painopiste kuitenkin siirtyi tälle alueelle ja nykyisin manipulaatiohoitoja opetetaan lääketieteen perusopetuksessa lähinnä sijoiltaan mennen nivelen tai murtuman paikalleen laittamisen yhteydessä. Lääkärit ovat suhtautuneet selkäpotilaiden manipulaatiohoitoon vieroksuvasti ja menetelmien tehoa on pidetty lähinnä lumehoitona. Hoitojen kiistanalaisuuteen on vaikuttanut niihin liittyneet epämääräisyydet ja hoitavien tahojen kirjava joukko.


title: Manipulaatiohoito

text: Kiropraktiikka ja osteopatia syntyivät 1800-luvulla yksityisten henkilöiden ajattelun tuloksena. Kiropraktiikassa uskotaan, että selkärangan nivelten virheasennot aiheuttavat "subluksaatioita" eli jonkinlaisia sijaltaanmenoja, jotka aiheuttavat selkäkipuja ja muita vaivoja. Tämä teoria on nykyisen lääketieteellisen tiedon valossa pääosin epätieteellinen. Osteopatian periaatteet ovat sinänsä lääketieteellisiä, mutta reumatologian dosentin Jukka Martion mukaan näistä periaatteista ei voida suoraan ymmärtää miksi hoitoa pitäisi toteuttaa juuri osteopaatin suorittamalla käsittelyllä. Osteopatiassa katsotaan kuitenkin, että elimistön toimintoja voidaan säädellä käsittelemällä niveliä ja selkärankaa. Naprapatia on hyvin lähellä kiropraktiikkaa, mutta siinä hyväksytään normaalien lääketieteellisten periaatteiden noudattaminen.


title: Manipulaatiohoito

text: Kansanparannuksessa hoitoja ei tavallisesti pyritä selittämään tieteellisesti ja niiden pohjana on kansanomainen jänteiden, nikamien ja nivelten käsittely. Nykyisin työtavat eivät merkittävästi eroa osteopatiasta, mutta kansanparannuksessa Martion mukaan harvemmin esitetään katteettomia lupauksia kaikkien vaivojen hoitamisesta. Aikaisemmin kansanparannukseen liittyi myös maagis-uskonnollisia piirteitä, jotka ovat nykyisin pääosin poistuneet.


title: Manipulaatiohoito

text: Suomen osteopatiayhdistyksen ja kiropraktikkoliiton mukaan manipulaatiohoidoilla voidaan hoitaa tehokkaasti muun muassa selkä- ja niskakipua, huimausta ja migreeniä. Osteopatiayhdistyksen mukaan myös astman hoidossa on saatu hyviä tuloksia muun hoidon tukena.


title: Manipulaatiohoito

text: Selkärangan manipulaatiohoidoista on tehty useita tutkimuksia, mutta ne ovat olleet usein laadullisesti huonoja ja vain muutamat niistä ovat esimerkiksi satunnaistettuja. Hoidon tutkiminen lääketieteen standardien mukaan on vaikeaa, koska vertailuryhmälle on vaikea kehittää vaikutuksetonta lumehoitoa. Oikeanlaisesta lumemanipulaatiosta on tutkijoiden keskuudessa suurta erimielisyyttä, koska manipulaatiohoidon vaikutusmekanismi ei ole selvillä.


title: Manipulaatiohoito

text: Kiropraktisen manipulaatiohoidon kustannustehokkuus on todettu hyväksi joissain tutkimuksissa. Vuonna 2008 julkaistun katsauksen mukaan lukuun ottamatta mahdollisesti selkäkipua, selkärangan manipulaatiolla ei ole osoitettu olevan tehoa mihinkään sairauteen. Manipulaatioon liittyi myös yleisesti lieviä haittavaikutuksia ja vakavien komplikaatioiden yleisyyttä ei tunnettu. Kirjoittajan mukaan hoidon kustannustehokkuutta eikä terapeuttista arvoa ei ollut voitu osoittaa vakuuttavasti. Toisen katsauksen mukaan edellisen artikkelin lähestymistavassa oli pahoja virheitä ja katsoi, että selkärangan manipulaatio oli kroonisen alaselän kivussa vähintään yhtä tehokas kuin perinteisesti käytetyt hoidot. Suomen käypähoitosuosituksen mukaan hieronnan vaikutuksesta akuutin selkäkivun hoidossa ei ole näyttöä, mutta manipulaatiolla on "hieman vaikuttavuutta, joka on sama kuin yleislääkärin tavanomaisen hoidon, kipulääkkeiden, fysioterapian, harjoittelun tai selkäkoulun vaikuttavuus".


title: Manipulaatiohoito

text: Selkärangan manipulaatiohoitojen vaikuttavuutta on tutkittu muun muassa seuraaviin sairauksiin:Kansainvälisiin selkähoitosuosituksiin selkärangan manipulaatiohoidot nousivat 1990-luvun aikana. Vuonna 1995 yhdysvaltalaisessa hoitosuosituksessa todettiin, että manipulaatiohoidoilla oli selvästi vaikuttavuutta akuutin selkäkivun hoidossa ja sama todettiin vuonna 1996 brittiläisessä hoitosuosituksessa. Muut eurooppalaiset ja myös suomalaiset hoitosuositukset ovat sittemmin myötäilleet tätä linjaa. Vuonna 2004 julkaistussa EU:n hoitosuosituksessa katsottiin, että manipulaatio on käypää hoitoa myös kroonisissa selkävaivoissa. Brittiläisessä selvityksessä selkäkipupotilaille suositellaan ensin mm. kiropraktiikan ja osteopatian käyttöä ennen potilaan lähettämistä erikoislääkärille.


title: Manipulaatiohoito

text: Selkärangan manipulaatiohoitoja ei tulisi antaa tapauksissa, joissa diagnoosi on epäselvä tai potilaalla on todettu:


title: Manipulaatiohoito

text: Selkärangan manipulaatiohoidon haittoja ei ole tutkittu systemaattisesti, mutta tapaustutkimusten perusteella on arvioitu, että komplikaatioriski olisi alle yksi miljoonasta toimenpiteestä. Haittavaikutuksia voivat olla kivun paheneminen, välilevypullistuma tai cauda equina -oireyhtymä. Vuonna 2004 Suomessa raportoitiin 20 vahinkoa, jotka liittyivät manipulaatiohoitoihin. Syynä näihin oli pääasiassa hoidon antajan puutteellinen koulutus tai vajavainen lääketieteellinen alkutilanteen kartoitus, ja haitat olisivat olleet siten periaatteessa vältettävissä.


title: Manipulaatiohoito

text: Niskan alueen manipulaation vakavin mahdollinen haitta on niskavaltimoiden vauriot, jotka aiheuttavat verenkiertohäiriöitä, tajunnan menetyksiä, halvauksia ja jopa kuoleman. Näitä haittoja on raportoitu useita myös Suomessa viime vuosina. Tämän vuoksi manipulaatiohoitoja ei suositella niskapotilaille.


title: Aaro Salmela

text: Aaro Maunu Johannes Salmela (s. 4. elokuuta 1928 Taivalkoski) on suomalainen toimittaja ja kirjailija.


title: Aaro Salmela

text: Salmela on ollut toimittajana muun muassa Tamperelainen, Uusi Kuvalehti ja Uusi Maailma-lehdissä. Hän on ollut vapaa toimittaja vuodesta 1973.


title: Grigori Vereštšagin

text: Grigori Jegorovitš Vereštšagin (; 11. lokakuuta 1851 – 27. elokuuta 1930) oli ensimmäinen udmurttilainen runoilija, proosakirjailija ja dramaturgi.


title: Grigori Vereštšagin

text: Vereštšagin syntyi talonpojan perheeseen nykyisen Udmurtian Kezin piirin Polomin kylässä. Hän valmistui Sarapulin reaaliopistosta ja työskenteli sen jälkeen opettajana. 1800-luvun lopussa hän toimi diakonina Jelabugassa ja vuosina 1900–1927 pappina ja opettajana Jelabugan kihlakunnan Buranovon kylässä.


title: Grigori Vereštšagin

text: Vuosina 1886 ja 1889 Vereštšagin julkaisi Venäjän maantieteellisen seuran sarjassa kaksi tutkimusta udmurttien kansatieteestä. Vuosina 1895–1896 hän toimi asiantuntijana udmurttitalonpoikia vastaan suunnatussa Multanin oikeusjutussa. Lokakuun vallankumouksen jälkeen hän ryhtyi kannattamaan bolševikkeja ja osallistui vuonna 1918 udmurttien ensimmäiseen edustajakokoukseen. Vereštšaginin vuonna 1889 julkaistua runoa "Čagyr, čagyr dydyke…" (”Siniharmaa kyyhkynen”) pidetään ensimmäisenä alkuperäisenä udmurtinkielisenä kaunokirjallisena teoksena.


title: Alarik Lehtonen

text: Alarik Valdemar Lehtonen (11. huhtikuuta 1921 Somero – 16. maaliskuuta 1972 Salo) oli suomalainen kirjailija.


title: Alarik Lehtonen

text: Lehtosen romaanin "Kaikki luodit eivät vihellä" tapahtumat sijoittuvat jatkosodan vuosiin. Minä-muotoon kirjoitetun romaanin kertojana on alikersantiksi sodan myötä ylenevä Jalmar Hokkanen.


title: Alarik Lehtonen

text: Alarik Lehtosen poika Lexi Hannu Lehtonen on kirjoittanut vuonna 2005 Vuoden urheilukirja -tittelin saaneen "Otto Brandtin tie" -teoksen.


title: Ha Jin

text: Jīn Xuěfēi (perinteisin kiinalaismerkein 金雪飛), kirjailijanimeltään Ha Jin (哈金), (s. 15. helmikuuta 1956) on kiinalais-yhdysvaltalainen nykykirjailija. Jin on kirjoittanut romaaneja, runoja, novelleja ja esseitä, ja on muun muassa voittanut PEN/Faulkner-palkinnon kahdesti vuosina 2000 ja 2005.


title: Ha Jin

text: Ha Jin syntyi pienessä maalaiskaupungissa Liaoningin maakunnassa. Neljätoistavuotiaana hän värväytyi Kansan vapautusarmeijaan, jossa hän palveli Kiinan ja silloisen Neuvostoliiton rajalla Kiinan koillisosassa. Kolmantena vuonnaan armeijassa Jin opiskeli itsekseen keski- ja ylemmän koulun kursseja. Kuuden vuoden jälkeen Jin lähti armeijasta voidakseen opiskella korkeakoulussa, mutta kaikki korkeakoulut olivat edelleen suljettuja Kiinan kulttuurivallankumouksen takia. Opiskelun sijaan Jin työskenteli junayhtiön viestittäjänä, mutta opiskeli sivussa englantia. Motivaationa hänellä oli jonakin päivänä voida lukea Friedrich Engelsin teos "Työväenluokan asema Englannissa vuonna 1844" alkuperäiskielellä.


title: Ha Jin

text: Korkeakoulujen auettua vuonna 1977 Jin haki ja pääsi opiskelemaan Heilongjiangin yliopistoon Harbiniin pääaineenaan englannin kieli, vaikka tämä oli ollut Jinin pääainevaihtoehdoista viimeinen. Hän valmistui alemmalla korkeakoulututkinnolla vuonna 1981 ja jatkoi opintojaan Shandongin yliopistossa, josta hän valmistui maisteriksi vuonna 1984. Jin muutti Yhdysvaltoihin ja valmistui tohtoriksi Brandeisin yliopistosta vuonna 1993.


title: Ha Jin

text: Taivaallisen rauhan aukion verilöylyn jälkeen Jin totesi, ettei voisi kirjoittaa vapaasti Kiinassa, joten hän jäi Yhdysvaltoihin. Toisin kuin muut maanpaossa olevat kiinalaiskirjailijat, Jin kirjoitti englanniksi, vaikka kirjoittaminen vaatikin paljon työtä ja aikaa, mutta toisaalta myös vapautta. Jinin taiteilijanimen toinen osa tulee Harbinin kaupungin nimestä.


title: Ha Jin

text: Nykyään Ha Jin on Bostonin yliopiston englannin kielen professori.


title: Mihail Možgin

text: Mihail Grigorjevitš Možgin (; 12. heinäkuuta 1890 – 22. huhtikuuta 1929) oli yksi ensimmäisistä udmurttilaisista runoilijoista.


title: Mihail Možgin

text: Možgin syntyi nykyisen Tatarstanin Bavlyn piirin Potapovo-Tumbarlan kylässä talonpojan perheeseen. Vuonna 1906 hän valmistui Birskin opettajaseminaarista ja toimi sen jälkeen opettajana kotiseudullaan. Hän osallistui ensimmäiseen maailmansotaan ja Venäjän kansalaissotaan. Palattuaan kotiin vuonna 1923 hän jatkoi työskentelyään opettajana.


title: Mihail Možgin

text: Možgin toimi udmurttien kansanperinteen kerääjänä, kääntäjänä ja julkaisijana. Kansanperinteen pohjalta hän laati vuonna 1909 julkaistun balladin "Begloi" (), jota pidetään yhtenä ensimmäisistä udmurtinkielisistä kaunokirjallisista teoksista.


title: Kedra Mitrei

text: Kedra Mitrei (udmurtiksi Кедра Митрей, oikealta nimeltään Dmitri Ivanovitš Korepanov, ; 28. syyskuuta 1892 – 1949) oli ensimmäinen merkittävä udmurttikirjailija.


title: Kedra Mitrei

text: Kedra Mitrei syntyi Igran kylässä talonpojan perheeseen. Vuonna 1907 hän pääsi Kazanin vierasheimoisten opettajaseminaariin, josta hänet kuitenkin pian erotettiin vapaa-ajattelijana. Hän kierteli eri puolilla Volgan ja Uralin seutua ja suoritti vuonna 1913 opettajan tutkinnon. Ensimmäisen maailmansodan ajan hän palveli Venäjän armeijassa ja osallistui Siperiassa Venäjän kansalaissotaan. Vuonna 1920 hän palasi kotiseudulleen, liittyi vuonna 1922 bolševikkipuolueeseen, työskenteli kansanvalistusosaston johtajana ja vuosina 1923–1928 Gudyri-lehden toimituksessa. 1930-luvun alussa Kedra Mitrei suoritti tutkinnon Idän kansojen kommunistisessa yliopistossa Moskovassa ja työskenteli sen jälkeen Udmurtian pedagogisen korkeakoulun ja tieteellisen tutkimusinstituutin kielen ja kirjallisuuden laitosten johtajana. Vuonna 1934 hän osallistui Neuvostoliiton kirjailijaliiton ensimmäiseen edustajakokoukseen ja vuosina 1934–1937 toimi Udmurtian kirjailijaliiton puheenjohtajana.


title: Kedra Mitrei

text: Vuonna 1915 Kedra Mitrei julkaisi Blagoveštšenskissä kansanperinteeseen pohjautuvan historiallisaiheisen tragedian "Eš-Terek". Vuonna 1926 ilmestyi ensimmäinen versio vuosien 1904–1920 tapahtumille omistetusta historiallisesta kertomuksesta "Vuž gurt" (”Vanha kylä”), jonka uusi laitos ilmestyi vuonna 1936 nimellä "Zurka Vužgurt" (”Vanhakylä vavahtaa”). Kirjailijan pääteos on vuonna 1929 ilmestynyt ensimmäinen udmurtinkielinen romaani "Śekyt zibet" (”Raskas ies”), joka kuvaa elämää 1700–1800-lukujen vaihteen udmurttikylässä. Vasta tekijän kuoleman jälkeen ilmestyi vuonna 1911 kirjoitettu omaelämänkerrallinen kertomus "Ditja bolnogo veka" (”Sairaan vuosisadan lapsi”).


title: Kedra Mitrei

text: Vuonna 1937 Kedra Mitrei joutui poliittisen vainon kohteeksi ja tuomittiin vankileirille. Kirjailija vapautettiin vuonna 1946, mutta vuonna 1948 hänet pidätettiin uudelleen. Hän kuoli karkotettuna Novosibirskin alueen Mihailovon piirin Tšumakovon kylässä.


title: Proteas EKA AEL

text: Proteas EKA AEL on kyproslainen koripalloseura.


title: Proteas EKA AEL

text: Seura on hallinnut Kyproksen sarjaa 2000-luvulla voittaen 2003-2007 mestaruuden viisi kertaa perättäin. Seura on myös ainoa kyproslainen seura, joka on voittanut kansainvälisen koripallosarjan. Se voitti vuonna 2003 FIBAn Regional Challenge Cup.


title: Albertfalva

text: Albertfalva () on Budapestin kaupunginosa. Albertfalva sijaitsee XI osa-alueella Budan puolella, Rákóczin sillan eteläpuolella. Se rajoittuu idässä Tonavaan ja lännessä Pécsiin menevään rautatiehen, jonka varrella on myös Budafok-Albertfalvan asema.


title: Albertfalva

text: Albertfalva oli aikaisemmin itsenäinen kunta, mutta se liitettiin Budapestiin vuonna 1950.


title: Kuźebai Gerd

text: Kuźebai Gerd (udmurtiksi Кузебай Герд, oikealta nimeltään Kuzma Pavlovitš Tšainikov, ; 14. tammikuuta 1898 – 1. marraskuuta 1937) oli 1920-luvun merkittävin udmurttikirjailija.


title: Kuźebai Gerd

text: Kirjailija syntyi talonpojan perheeseen nykyisen Udmurtian Vavožin piirin Bolšaja Dokjan kylässä. Vuosina 1912–1916 hän opiskeli Kukarkan opettajaseminaarissa, minkä jälkeen hän työskenteli opettajana. Vuosina 1918–1920 Gerd toimi Malmyžin kihlakunnan kansanvalistusosaston ja sittemmin Udmurtian julkaisu- ja kouluosastojen johtajana. 1920-luvulla hän suoritti jatko-opintoja Idän kansojen kulttuurin tutkimusinstituutissa Moskovassa ja työskenteli vuosina 1930–1932 Udmurtian neuvostopuoluekoulun opettajana.


title: Kuźebai Gerd

text: Gerd alkoi kirjoittaa runoja jo kouluaikoinaan. Hänen pääteoksiaan ovat kokoelmat "Kreźći" (”Kanteleensoittaja”, 1922), "Śaśkajaśkiś muzjem" (”Kukoistava maa”, 1927) ja "Ĺogetjos" (”Askelmat”, 1931), joissa kuvataan udmurttien menneisyyttä, ylistetään vallankumousta ja käsitellään maaseudun ja yhteiskunnan muutosta. Gerd kirjoitti myös lastenrunoja, näytelmiä ja udmurttien kansanperinnettä käsitteleviä tieteellisiä tutkimuksia.


title: Kuźebai Gerd

text: Toukokuussa 1932 Kuzebai Gerd pidätettiin syytettynä vastavallankumouksellisesta toiminnasta. Marraskuussa 1933 hän sai kuolemantuomion, joka muutettiin kymmenen vuoden pakkotyöksi. Hän kärsi tuomiotaan Solovetskin vankilerillä. Lokakuussa 1937 Gerd tuomittiin uudelleen kuolemaan ja hänet ammuttiin Sandarmohissa Karhumäen lähellä. Kirjailijan maine palautettiin vuonna 1958.


title: Loistorastaat

text: Loistorastaat ("Cochoa") on rastaiden ("Turdidae") heimoon kuuluva lintusuku. Sukuun kuuluu BirdLifen mukaan neljä lajia. Joissain lähteissä suku sijoitetaan kuuluvaksi sieppojen ("Muscicapidae") heimoon.


title: Mauri Ahtosalo

text: Mauri Ahtosalo (sukunimi vuoteen 1954 Kärpänen; 6. elokuuta 1915 Savitaipale – 22. joulukuuta 2001 Hamina) oli suomalainen sotakirjailija.


title: Mauri Ahtosalo

text: Mauri Kärpänen oli perheen viides lapsi ja jäi orvoksi kaksi vuotiaana kun hänen isänsä kuoli keuhkotautiin. Hänen äitinsä oli myös sairastunut samaan tautiin ja kuoli vähän isän jälkeen. Sen jälkeen hän kiersi huutolaisena useissa perheissä. Hän kävi kuusi luokkaa kansakoulua mikä oli enemmän kuin kaukopartiomiehillä oli keskimäärin.


title: Mauri Ahtosalo

text: Kun Kärpänen oli varusmiespalveluksessa 1937–1938 hänet siirrettiin Rajavartiokouluun josta hän valmistui rajavartiosotamieheksi. Hän oli Kannaksen Rajavartiostossa Terijoella, jossa hän ehti olla vuoden kun liikekanallepano alkoi. Talvisodassa hän kunnostautui taisteluissa ja hänelle myönnettiin siitä syystä kaksi vapaudenmitalia. Hänet myös ylennettiin kersantiksi tuolloin.


title: Mauri Ahtosalo

text: Kärpänen osallistui jatkosodassa kaukopartiotoimintaan useiden partioiden johtajana ja kirjoitti myöhemmin tästä aihepiiristä. Hänet tunnettiin lempinimellä "Muuha", joka on ääntämisen mukainen kirjoitusasu hänen sukunimeään vastaavasta venäjän sanasta муха, kärpänen.


title: Mauri Ahtosalo

text: Sodan jälkeen hän eräiden muiden kaukopartiomiesten tapaan muutti nimensä. Vuonna 1954 sukunimeksi tuli Ahtosalo. Mauri Ahtosalo oli puolustusvoimien palveluksessa vuoteen 1963 saakka ja toimi sittemmin liiketoimenjohtajana.


title: Ašaĺči Oki

text: Ašaĺči Oki (udmurtiksi Ашальчи Оки, oikealta nimeltään Lina Grigorjevna Vekšina, ; 4. huhtikuuta 1898 – 1973) oli ensimmäinen udmurttilainen naisrunoilija.


title: Ašaĺči Oki

text: Ašaĺči Oki syntyi talonpojan perheeseen nykyisen Udmurtian Grahovon piirin Kuzebajevon kylässä. Koulunkäynnin jälkeen hänestä tuli 16-vuotiaana opettaja. Vuonna 1919 hän pääsi Kazanin yliopiston työläistiedekuntaan ja alkoi pian opiskella lääketiedettä. Vuodesta 1928 lähtien hän työskenteli lääkärinä.


title: Ašaĺči Oki

text: Runoilijan ensimmäiset teokset ilmestyivät vuonna 1918 Viĺ śiń ja Gudyri -lehdissä. Vuonna 1925 julkaistiin kokoelma "Śjures duryn" (”Tien varrella”) ja vuonna 1928 kokoelma Kuzebai Gerdin venäjäntämiä runoja "O tšom pojot votjatška" (”Mistä laulaa votjakkinainen”). Ašaĺči Okin tuotannon tutkijan ja ranskantajan Jean-Luc Moreaun mukaan ”hän on kenties udmurttien kirjallisuuden paras ja autenttisin runoilija. Hänen vakava ja syvällinen, luonteenomaisesti naisellinen lyriikkansa välttelee pateettista retoorisuutta. Oki puhuu runoissaan kotimaastaan yksinkertaisesti ja aidosti, jonkinlaisen lempeän melankolisuuden värittämällä rakkaudella.”


title: Ašaĺči Oki

text: Runoilijaan vuonna 1933 kohdistuneen poliittisen vainon seurauksena hän luopui kirjallisesta toiminnasta.


title: Grigori Medvedev

text: Grigori Sergejevitš Medvedev (; 5. maaliskuuta 1904 – 20. marraskuuta 1938) oli yksi 1930-luvun merkittävimmistä udmurttikirjailijoista.


title: Grigori Medvedev

text: Grigori Medvedev syntyi talonpojan perheeseen nykyisen Tatarstanin Baltasin piirin Lyzjan kylässä. Vuonna 1925 hän valmistui Možgan opettajaopistosta, työskenteli sen jälkeen opettajana ja vuodesta 1929 lähtien Gudyri-lehden toimittajana. Vuonna 1934 hän osallistui Neuvostoliiton kirjailijaliiton ensimmäiseen edustajakokoukseen ja toimi Udmurtian kirjailijaliiton hallituksen jäsenenä.


title: Grigori Medvedev

text: Medvedevin ensimmäinen kertomus ilmestyi Gudyri-lehdessä vuonna 1925. Hänen pääteoksensa on maaseudun elämää ja kollektivisointia kuvaava romaanitrilogia "Löźa besmen" (”Lözjan raja”, 1932–1936), jonka kolmas osa ilmestyi vasta vuonna 1959. Romaanin ansioita ovat sen todenmukaisuus ja syvällisyys sekä henkilöiden tarkka psykologinen kuvaus.


title: Grigori Medvedev

text: Kirjailija menehtyi 1930-luvun lopun poliittisissa vainoissa. Hänen maineensa puhdistettiin vuonna 1956.


title: Mihail Konovalov

text: Mihail Aleksejevitš Konovalov (; 5. kesäkuuta 1905 – 1938) oli yksi 1930-luvun merkittävimmistä udmurttilaisista proosakirjailijoista.


title: Mihail Konovalov

text: Mihail Konovalov syntyi talonpojan perheeseen nykyisen Udmurtian Možgan piirin Akaršurin kylässä. Vuonna 1922 hän pääsi Možgan opettajaopistoon, josta valmistuttuaan hän työskenteli opettajana. Vuonna 1929 Konovalov liittyi Neuvostoliiton kommunistiseen puolueeseen. Vuonna 1930 hän muutti Iževskiin, jossa toimi mm. Udmurt kommuna-lehden toimittajana. Vuonna 1934 hän osallistui Neuvostoliiton kirjailijaliiton ensimmäiseen edustajakokoukseen. Vuosina 1935–1937 Konovalov työskenteli Jukamenskissa "Udarnik"-lehden toimittajana.


title: Mihail Konovalov

text: Konovalovin ensimmäinen huomattava teos oli vuonna 1932 ilmestynyt kertomus "Ĺizi". Hänen pääteoksensa ovat teollistumista ja udmurttilaisen työväenluokan muodostumista kuvaava romaani "Vuryso bam" (”Arpinaama”, 1933) sekä Pugatšovin kapinan aikaan sijoittuva historiallinen romaani "Gajan" (1936).


title: Mihail Konovalov

text: Vuonna 1937 Konovalov joutui poliittisen vainon kohteeksi ja hän kuoli vankilassa vain 33-vuotiaana.


title: HMS Cambrian

text: HMS Cambrian on ollut viiden Britannian Kuninkaallisen laivaston aluksen nimenä.


title: Pallacanestro Virtus Roma

text: Pallacanestro Virtus Roma (tunnetaan myös nimellä Lottomatica Virtus Roma) on italialainen koripalloseura.


title: Pallacanestro Virtus Roma

text: Seura muotoutui kun kaksi alemman sarjan joukkuetta; San Saba ja Gruppo Borgo Cavalleggeri yhdistyivät. Ne ottivat nimen Virtus Aurelia, mutta pian sen jälkeen nimi kuitenkin vaihdetiin nykyiseensä eli Pallacanestro Virtus Romaan.


title: Pallacanestro Virtus Roma

text: Ensimmäisen Italian mestaruutensa joukkue voitti 1983. Seuraavana vuonna seura voitti jo Euroliigan mestaruuden. 1990-luvun alku oli seuralta hyvää aikaa. Joukkue oli kiplailukykyinen koko vuosikymmenen, mutta ei silti onnistunut voittamaan mestaruuksia. Carlton Myersin johdolla Virtus Roma pelasi kaudella 2002-2003 yhden historiansa parhaimmistä kausista voittaen 25 ottelua ja häviten vain yhdeksän.


title: Pallacanestro Virtus Roma

text: Kaudella 2008-2009 Lottomatica sijoittui Euroliigassa 16:n parhaan joukkoon takamiehensä Sani Bečirovičin ollessa joukkueen tehokkain. Samalle kaudelle se hankki myös kovia vahvistuksi kuten Primož Brezecin ja Brandon Jenningsin.


title: Pallacanestro Virtus Roma

text: Joukkueen sponsoroijat ovat vaihtuneet historian saatossa tiuhaan. Banco Roma (1971-1988), Phonola Roma (1988-1989), Il Messaggero Roma (1989-1992), Burghy Roma (1993-1994), Teorematour Roma (1994-1995), Nuova Tirrena Roma (1995-1996), Telemarket Roma (1996-1997), Calze Pompea Roma (1996-1999), Adr Roma (1999-2001) and Würth Roma (2001-2002). Nykyinen nimi Lottomatica on ollut käytössä vuoden 2002 jälkeen.


title: Mihail Petrov

text: Mihail Petrovitš Petrov (; 21. marraskuuta 1905 – 29. marraskuuta 1955) oli 1940–1950-lukujen merkittävin udmurttikirjailija.


title: Mihail Petrov

text: Mihail Petrov syntyi köyhän talonpojan perheeseen nykyisen Tatarstanin Jelabugan piirin Monaševon kylässä. Valmistuttuaan vuonna 1923 neuvostopuoluekoulusta hänet lähetettiin Uljanovskin sotakouluun. Vuosina 1926–1932 hän työskenteli Udmurtian GPU:ssa. Myöhemmin hän toimi Udmurt kommuna ja "Molot" -lehtien toimittajana, osallistui toiseen maailmansotaan ja työskenteli sen jälkeen Udmurtian kirjakustantamossa, kirjailijaliitossa sekä Molotin toimittajana. Petrov oli Neuvostoliiton kirjailijaliiton jäsen vuodesta 1934 ja Neuvostoliiton kommunistisen puolueen jäsen vuodesta 1944.


title: Mihail Petrov

text: Petrovin ensimmäiset kaunokirjalliset teokset ilmestyivät Gudyri-lehdessä vuonna 1928. 1930-luvulla hän kirjoitti kansalaislyriikkaa, julkaisi kolme kansanlaulukokoelmaa ja laati myös itse lyyrisiä lauluja. Vuonna 1945 hän kirjoitti rakkauden kauneudesta ja traagisuudesta kertovan runoelman "Italmas", jonka pohjalta G.M. Korepanov-Kamski sävelsi ensimmäisen udmurttilaisen baletin. Kirjailijan tärkein proosateos on vuonna 1954 ilmestynyt romaani "Vuž Multan" (”Vanha Multan”). Sen aiheena on 1800-luvun lopussa udmurtteja vastaan käyty rituaalinomainen oikeusjuttu, Dreyfusin tapauksen venäläinen muunnelma, joka aikanaan herätti suurta huomiota Venäjän sivistyneistön keskuudessa.


title: Nagytétény

text: Nagytétény (saksaksi "Großteting") on entinen kauppala, nykyisin Budapestin kaupunginosa. Se sijaitsee XXII osa-alueella, Tonavan rannalla Budan puolella aivan kaupungin etelärajalla. Nagytétényn kauppala perustettiin jo 1400-luvulla, mutta se liitettiin Budapestiin vuonna 1950.


title: Nagytétény

text: Nagytétényn tunnetuin nähtävyys on Száraz-Rudnyánszkyn palatsi, joka on rakennettu 1700-luvulla. Palatsissa toimii nykyään museo. Alueella sijaitsi roomalaisaikaan Camponan linnake, joka on osaksi rekonstruoitu ja vierailijoiden nähtävissä.


title: Filipp Kedrov

text: Filipp Grigorjevitš Kedrov (; 25. kesäkuuta 1909 Alnaši, Udmurtia, Venäjä – 13. helmikuuta 1944) oli udmurttilainen kirjailija.


title: Filipp Kedrov

text: Filipp Kedrov syntyi köyhän talonpojan perheeseen. Vuonna 1924 hän pääsi Možgan opettajaopistoon, josta valmistuttuaan hän työskenteli opettajana ja vuodesta 1929 lähtien Gudyri-lehden toimittajana. Vuonna 1931 Kedrov kutsuttiin asepalvelukseen, jonka suoritettuaan hän työskenteli opettajana, Udmurtian kirjakustantamossa ja pioneerilehti "Daś lu!":n toimittajana. Vuonna 1938–1940 hän opiskeli Udmurtian pedagogisessa instituutissa. Neuvostoliiton kirjailijaliiton jäseneksi hänet hyväksyttiin vuonna 1936.


title: Filipp Kedrov

text: Kedrov kirjoitti lastenrunoja, kansalaislyriikkaa ja kokeili voimiaan myös näytelmäkirjailijana. Hänen pääteoksensa on vuonna 1940 ilmestynyt pienoisromaani "Kat’a" (”Katja”), joka kuvaa udmurttinaisen kohtaloa ennen Venäjän vallankumousta. Säveltäjä German Korepanov (1924–1985) laati sen aiheiden pohjalta ensimmäisen udmurtinkielisen oopperan "Nataĺ".


title: Filipp Kedrov

text: Kirjailija kaatui toisen maailmansodan taisteluissa lähellä Vitebskiä.


title: Matsukata Masayoshi

text: Matsukata Masayoshi () oli japanilainen poliitikko sekä maan neljäs ja kuudes pääministeri.


title: Matsukata Masayoshi

text: Matsukata syntyi samurai-perheeseen Kagoshimassa, Satsuman provinssissa. Ollessaan 13-vuotias hän aloitti Satsuman hanin kunfutselaiseen "Zoshikan"-kouluun, jossa hän opiskeli Wang Yangmingin keisarille osoitettavaa lojaaliutta painottavia opetuksia. Matsukata aloitti uransa Satsuman hanin byrokraattina. Vuonna 1866 hänet lähetettiin Nagasakiin opiskelemaan länsimaisia tieteitä, matematiikkaa ja maanmittausta. Matsukata kiinnitti puoleensa Okubo Toshimichin ja Saigō Takamorin huomion ja toimi heidän yhteyshenkilönään Kioton ja Kagoshiman paikallishallinnon välillä.


title: Matsukata Masayoshi

text: Tietäen että Satsuman ja Tokugawan välinen sota oli tulossa, Matsukata hankki Nagasakista laivan käyttääkseen sitä tulevassa konfliktissa. Alus sai nimekseen Kasuga. Satsuman johtajat katsoivat aluksen toimivan paremmin rahtilaivana, joten Matsukata erosi hankkimansa laivan kapteenin asemasta. Pari kuukautta myöhemmin Kasugasta kuitenkin tuli sotalaiva ja se osallistui Boshin-sotaan Tokugawan laivoja vastaan. Meiji-restauraation aikaan Matsukata auttoi järjestyksen ylläpitämisessä Nagasakissa Tokugawa bakufun kaatumisen jälkeen. Vuonna 1868 Okubo nimitti Matsukatan Hitan prefektuurin kuvernööriksi. Kuvernöörinä toimiessaan Matsukata toteutti useita uudistuksia, kuten rakensi teitä, perusti uuden sataman Beppuun ja rakensi orpokodin. Hänen kykynsä hallintoviranomaisena huomattiin Tokiossa ja parin vuoden jälkeen Matsukata kutsuttiin pääkaupunkiin.


title: Matsukata Masayoshi

text: Matsukata muutti Tokioon 1871 ja ryhtyi työstämään vuosien 1873–1881 maaverotusuudistuksen lakeja.


title: Matsukata Masayoshi

text: Uuden järjestelmän mukaan:


title: Matsukata Masayoshi

text: Uusi verotusjärjestelmä erosi radikaalisti perinteisestä verotusjärjestelmästä, jonka mukaan veroja maksettiin riisinä sen mukaan paljonko riisiä tuotettiin. Meni joitakin vuosia ennen kuin japanilaiset hyväksyivät uuden järjestelmän.


title: Matsukata Masayoshi

text: Matsukata seurasi Yamagata Aritomoa pääministeriksi 6. toukokuuta 1891 ja toimi virassa 8. elokuuta 1892 asti. Hän toimi pääministerinä uudestaan Itō Hirobumin jälkeen 18. syyskuuta 1896 – 12. tammikuuta 1898, jonka ajan hän toimi samaan aikaan talousministeriä.


title: Lentokentällä

text: Lentokentällä () on Lutonin lentoasemalla kuvattu brittiläinen televisiosarja. Vuosina 1998–1999 kuvatuissa ensimmäisen tuotantokauden jaksoissa näytettiin Britannia Airways -lentoyhtiön matkustajien ja lentokenttätyöntekijöiden arkea Lutonin lentoasemalla. Myöhemmin 1999–2006 kuvatuissa jaksoissa yhtiö vaihtui EasyJetiksi. Ohjelmaa kuvattiin vuosina 1998–2006, ja Suomessa sitä näytettiin TV5-kanavalla iltapäivisin, sekä uusintoina illalla ja iltapäivisin. Ohjelman menestys herätti kiinnostusta Yhdysvalloissa, ja niin Southwest Airlines innostui tekemään samantyylistä ohjemaa Yhdysvalloissa Chicagon, Baltimore-Washingtonin, Los Angelesin ja Seattlen lentokentillä.


title: Lentokentällä

text: EasyJetiä lähestyttiin vuoden 1998 puolivälissä, kun Britannia Airwaysin arjen kuvaamista oltiin lopettamassa. Ensimmäinen jakso EasyJetin arjesta kuvattiin tammikuussa vuonna 1999. Vuonna 2003 "Lentokentällä" oli ITVn suosituin tositapahtumiin perustuva sarja, ja sen myötä ohjelman lähetysoikeudet myytiin ympäri maailmaa muun muassa Uuteen-Seelantiin, Australiaan ja Japaniin.


title: Lentokentällä

text: Ohjelmaa kuvattiin ajoittain myös Gatwickin ja Stanstedin lentokentillä.


title: German Korepanov

text: German Korepanov (Герман Афанасьевич Корепанов, 30. heinäkuuta 1924 – 13. huhtikuuta 1985) oli udmurtialainen säveltäjä. Hän on säveltänyt ensimmäisen udmurtinkielisen oopperan "Nataĺ" ("Наталь"), joka pohjautuu Filipp Kedrovin teksteihin. Hän on säveltänyt myös udmurttien kansallishymnin veljensä Alexander Korepanovin kanssa.


title: Nation

text: Nation on brasilialaisen thrash metal -yhtye Sepulturan kahdeksas studioalbumi, joka julkaistiin vuonna 2001 levy-yhtiö Roadrunner Recordsin kautta. Albumi on yhtyeen toinen albumi, jossa on mukana laulaja/kitaristi Derrick Green.


title: Nation

text: Albumilla on vierailijoina merkittäviä artisteja kuten Hatebreedin laulaja Jamey Jasta, Dead Kennedysin laulaja Jello Biafra, Ill Ninon laulaja Cristian Machado, Bilen frontman Krztoff sekä Apocalyptica.


title: Nation

text: Nation on myynyt yli 80,000 kopiota yhdysvalloissa ja kultaa brasiliassa.


title: Nation

text:
Albumi sai paremmat arvostelut kuin Against, mutta myi vähemmän kopioita kuin se. Sepultura syytti Roadrunner Recordsia siitä että he eivät edistäneet albumia tarpeeksi, ja vaihtoivat levy-yhtiöksi SPV Recordsin vuonna 2002.Digipakin bonuskappaleet
Billboard (Pohjois-Amerikka)


title: Yhdysvaltain 17. maahanlaskudivisioona

text: 17. maahanlaskudivisioona oli Yhdysvaltain maavoimienmaahanlaskudivisioona toisessa maailmansodassa. Se perustettiin huhtikuussa 1943, mutta sitä ei lähetetty Britanniaan ennen Normandian maihinnousua, koska sen koulutus oli kesken. Se liitettiin osaksi Liittoutuneiden 1. laskuvarjoarmeijaa.


title: Riikka Uosukainen

text: Riikka Uosukainen (s. 14. marraskuuta 1956) on suomalainen toimittaja, joka työskentelee Yle Uutisten pohjoismaiden kirjeenvaihtajana. Aikaisemmin hän on toiminut Yleisradion Ajankohtaistoiminnan päällikkönä, johon hän siirtyi Yle Uutisten politiikan toimituksen päällikön tehtävistä elokuussa 2012.


title: Riikka Uosukainen

text: Uosukainen tuli Yleisradioon töihin vuonna 1979. Uosukainen oli 1980-luvulla yksi TV-uutisten pääankkureista. Hän lopetti uutistenlukijantyön 1990-luvun alussa, mutta palasi takaisin vanhaan toimeensa elokuussa 2007. Uosukainen on juontanut myös Yle TV1:n illan pääuutislähetyksen jälkeisiä ajankohtaisohjelmia A-studiota ja A-talkia sekä nähty johtamassa vaalipaneeleita ja juontamassa vaalivalvojaisohjelmia. Vuonna 2017 Uosukainen vaihtoi pomon työnsä kirjeenvaihtajan työhön.


title: Luettelo vuoden 1965 miehittämättömistä avaruuslennoista

text: Vuonna 1965 tehtiin 177 satelliittien tai avaruusluotainten laukaisuyritystä, joista muutama oli miehitettyjä lentoja. Miehittämättömien alusten laukaisuista 10 epäonnistui eli noin 95 % onnistui.


title: Talassemia

text: Talassemia on periytyvä autosomaalinen peittyvä veritauti. Talassemiassa geneettinen virhe aiheuttaa hemoglobiinin tuoton heikentymisen. Hemoglobiinin huono laatu ja pieni määrä voivat johtaa anemian tyyppisiin oireisiin, joita yleensä on talassemiaa sairastavilla. Heille voidaan joutua tekemään säännöllisesti verensiirtoja.


title: Talassemia

text: Tauti on yleinen erityisesti Välimeren maissa asuvien keskuudessa, ja tämä maantieteellinen seikka onkin syy taudin nimelle: Thalassa (θάλασσα) on kreikkaa ja tarkoittaa merta, Haima (αίμα) taas tarkoittaa verta. Euroopassa tapauksia on eniten Kreikassa (mukaan lukien Kreikan saaret), paikoin Italiassa (erityisesti Etelä-Italiassa), Sisiliassa, Sardiniassa, Maltalla ja Korsikalla. Kyproksella ja Kreetalla on taudin kantajia erityisen runsaasti. Myös muissa Välimeren lähivaltioissa on runsaasti talassemiaa sairastavia, esimerkiksi Lähi-idässä, Pohjois-Afrikassa ja Etelä-Aasiassa. Maailman suurin keskittymä taudin kantajia on Malediiveilla (18 prosenttia väestöstä).


title: Talassemia

text: Talassemian lajit ryhmitellään sen mukaan, mihin hemoglobiinin molekyyliin ne vaikuttavat. α (alfa) -talassemiassa, α-globiini ketjun tuotanto muuttuu, kun taas β (beeta) -talassemiassa, β-globiini ketjun tuotanto muuttuu. Talassemia aiheuttaa α- tai β-globiinin puutteen.


title: Talassemia

text: Hoidoksi on käytetty verensiirtoa, mutta kantasoluhoidolla sairaus voidaan parantaa kokonaan.


title: Tapiolan ratsastuskoulu

text: Tapiolan Ratsastuskoulu on Otaniemessä sijaitseva ratsastuskoulu. Talli on perustettu vuonna 1971, ja se toimii Hagalundin kartanon rakennuksissa. Koulussa on 200 vakituista oppilasta, ja se toimii yhteistyössä 1970 perustetun ratsastusseuran Tapiolan Ratsastajien kanssa. Tallia pitävät sen perustajat Riitta Suulamo-Vaahtera ja Kalevi Vaahtera. Tapiolan ratsastajien tapahtumista merkittävin on vuosittaiset Ypäjällä pidettävät kansalliset esteratsastuskilpailut.


title: Tapiolan ratsastuskoulu

text: Tapiolan ratsastajia edustava Johanna Vaahtera-Ruhtinas kilpaili pääosin 1980- ja 1990-luvulla aiemmin esteratsastuksen kansallisella tasolla ja osallistui tällöin myös kansainvälisiin kilpailuihin. Perheenlisäyksen myötä oma kilpaura jäi taka-alalle ja hän keskittyi valmennukseen ja koulutukseen perheen ratsastuskoulussa.


title: Tapiolan ratsastuskoulu

text: Joonas Vaahtera on osallistunut Helsinki International Horse Show'hun. Hänen saavutuksiinsa kuuluvat Turun Maljan toinen sija 2002 ja SM-kilpailujen neljäs sija 2001. Hän on ollut Suomen joukkueessa Pohjoismaiden mestaruuskilpailuissa.


title: Tapiolan ratsastuskoulu

text: Tapiolan Ratsastuskoulu toimii Hagalundin kartanon alueella Espoon Otaniemessä. Ratsastuskoulu on koko toimintansa ajan ollut nykyisessä paikassa.


title: Tapiolan ratsastuskoulu

text: Tapiolan Ratsastuskoulun omistavat nykyäänkin perustajapariskuntansa Riitta Suulamo-Vaahtera ja Kalevi Vaahtera. Sammattilaissyntyinen Kalevi Vaahtera on toiminut nuoruudessaan ravihevosten parissa, mutta muutettuaan Helsinkiin hän kiinnostui ratsuista. Helsingin silloin ainoalla ratsastustallilla Keskustallin ratsastuskoululla Ruskeasuolla hän pääsi perehtymään lajiin K. O. Andersson-Blondyxin ohjauksessa ja hankki omia hevosia, muun muassa kilpailuissa menestyneen Shadow-ratsun. Ennen omaa ratsastuskoulua hän toimi opettajana Keskustallin ratsastuskoulussa ja oli 1968 perustamassa Tuomarinkylän ratsastuskoulun yhteydessä toimivaa Tuomarinkylän ratsastajia, jonka ensimmäinen puheenjohtaja hän oli. Kun Vaahteran pariskunta totesi, että ratsastuskoululle oli pääkaupunkiseudulla tarvetta, he vuokrasivat Hagalundin kartanon vanhan sikalan, jossa oli jo ollut ravihevosia ja silläkin hetkellä siellä toimi ratsastuskoulu. 12. helmikuuta 1971 he ostivat ratsastuskoulun, jonka mukana siirtyi myös vuokrasopimus tilojen käytöstä.


title: Tapiolan ratsastuskoulu

text: Parhaimmillaan koululla on ollut yli 400 vakituista asiakasta, samoin kuin seurassa jäseniä, mutta pääkaupunkiseudun ratsastustarjonnan lisäännyttyä asiakasmäärät ovat tasoittuneet. Ratsastuskoulun toimintaperiaatteet ovat kuitenkin pysyneet ennallaan, ja siellä opetetaan hyvää hevosmiestaitoa ja ratsastusta perusteista alkaen. Ratsastuskoulussa on 11 ponia ja 13 hevosta. Tapiolan ratsastajat kuuluu Suomen ratsastajainliittoon, ja Tapiolan ratsastuskoulu on Suomen ratsastajainliiton valvoma ratsastuskoulu.


title: Nils Erik Forsgård

text: Nils Erik Forsgård (s. 1968 Uusikaarlepyy) on suomenruotsalainen kirjailija ja aatehistorioitsija. Hänet valittiin syksyllä 2008 vasta perustetun suomenruotsalaisen ajatushautomo Magman ensimmäiseksi johtajaksi.


title: Nils Erik Forsgård

text: Forsgård on julkaissut väitöskirjansa lisäksi lähinnä esseekokoelmia. Forsgårdin toinen koti on Berliinissä, jossa hän on toiminut vierailevana professorina Humboldt-yliopistossa. Hän on toiminut Helsingin yliopiston Suomen ja Skandinavian aate- ja oppihistorian dosenttina vuodesta 2004. Forsgård on myös Euroopan kulttuuriparlamentin jäsen.


title: Vicente Sardinero

text: Vicente Sardinero (12. tammikuuta 1937 – 9. helmikuuta 2002) oli espanjalainen oopperalaulaja, äänialaltaan baritoni. Hän syntyi Barcelonassa ja tulkitsi paitsi useita rooleja oopperassa (mm. Puccinia), myös zarzuelaa. Hänen La Scala -debyyttinsä tapahtui "Lucia di Lammermoorissa" vuonna 1967.


title: Vicente Sardinero

text: Sardinero kuoli lähellä Madridia 65-vuotiaana.


title: Ōkuma Shigenobu

text: Ōkuma Shigenobu () (11. maaliskuuta 1838 Saga Hizenin provinssi Japani – 10. tammikuuta 1922, Tokio, Japani) oli japanilainen valtiomies ja Japanin 8. ja 17. pääministeri.


title: Ōkuma Shigenobu

text: Ōkuma syntyi tykistöupseerin ensimmäiseksi pojaksi ja sai nimekseen Hachitarō. Erään hollantilaiskoulun yhdistyttyä Hizenin provinssikouluun 1861 Ōkuma ryhtyi toimimaan koulussa luennoitsijana.


title: Ōkuma Shigenobu

text: Vuonna 1868 käydyn Boshin-sodan jälkeen Ōkuma asetettiin vastuuseen uuden Meiji-hallituksen ulkomaan asioista. Hän sai myös lisätehtävän Japanin talousuudistusohjelman johtajana. Hän käytti hyväkseen läheistä suhdettaan Inoue Kaoruun taatakseen itselleen aseman Tokion keskushallinnossa. Ōkuma valittin ensimmäiseen Japanin parlamenttiin vuonna 1870, ja pian hänestä tuli valtiovarainministeri. Asemansa avulla Ōkuma toimeenpani omaisuus- ja verotusuudistukset, jotka tukivat Japanin aikaista teollista kehitystä. Hän myös yhdisti maan valuutat, perusti kansallisen rahapajan ja erillisen teollisuusministeriön. Ōkuma kuitenkin erotettiin 1881.


title: Ōkuma Shigenobu

text: Vuonna 1882 Ōkuma oli mukana perustamassa Rikken Kaishintō -puoluetta, joka pian veti puoleensa useita muita johtajia, kuten Ozaki Yukion ja Inukai Tsuyoshin. Samana vuonna Ōkuma perusti Tokion Wasedan alueelle Tokion ammattikoulun, josta myöhemmin tuli maan huomattavimpiin korkeakouluihin lukeutuva Wasedan yliopisto.


title: Ōkuma Shigenobu

text: Huolimatta jatkuvasta Itō Hirobumin ja Ōkuman välisestä vihamielisyydestä Itō nimitti Ōkuman ulkoasiainministeriksi 1888. Ōkuman tehtävänä oli hoitaa neuvottelut länsimaiden kanssa epätasa-arvoisten sopimusten muuttamiseksi. Ōkuman neuvottelema sopimus nähtiin yleisesti länsimaita kohtaan sovittelevana ja se aiheutti huomattavaa väittelyä. Eräs nationalistisen Genyōsha-seuran järjesti Ōkumaa kohtaan vuonna 1889 pommiattentaatin, jossa Ōkuma menetti oikean jalkansa. Hän vetäytyi hyökkäyksen jälkeen väliaikaisesti eläkkeelle ja jätti politiikan.


title: Ōkuma Shigenobu

text: Ōkuma kuitenkin palasi politiikkaan 1896 uudelleen järjestämällä Rikken Kaishintōn Shinpotōksi. Vuonna 1897 Matsukata Masayoshi suostutteli Ōkuman osallistumaan toiseen hallitukseensa ulkoasiainministerinä sekä maatalous- ja kauppaministerinä. Ōkuma toimi näissä viroissa ainoastaan vuoden.


title: Ōkuma Shigenobu

text: Kesäkuussa 1898 Ōkuma oli mukana perustamassa Kenseitō-puoluetta, joka muodostui, kun Ōkuman Shimpotō ja Itagaki Taisuken liberaali Jiyūtō yhdistyivät. Samana vuonna keisari määräsi Ōkuman muodostamaan Japanin historian ensimmäisen puoluepohjaisen hallituksen. Uusi hallitus toimi vain neljä kuukautta ennen kaatumistaan sisäisiin erimielisyyksiin. Ōkuma pysyi Kenseitōn johtajana aina vuoteen 1908, jolloin hän taas ilmoitti vetäytyvänsä pois politiikasta.


title: Ōkuma Shigenobu

text: Ōkuma palasi politiikkaan vuoden 1914 perustuslaillisen kriisin aikaan, kun Yamamoto Gonnohyōen hallitus joutui irtisanoutumaan Siemens-skandaalin vuoksi. Ōkuma järjesti tukijansa yhdessä Chūseikai- ja Rikken dōshikai -organisaatioiden kanssa ja muodosti liittoumahallituksen. Ōkuman toinen hallinto muistetaan sen aktiivisesta ulkomaanpolitiikasta. Myöhemmin samana vuonna Japani julisti sodan Saksaa vastaan ja liittyi näin mukaan ensimmäiseen maailmansotaan. Vuonna 1915 Ōkuma hahmotteli yhdessä Katō Takaakin kanssa Kiinalle esitetyt 21 vaatimusta.


title: Ōkuma Shigenobu

text: Ōura-skandaalin jälkeen Ōkuman hallitus menetti kannastuksensa ja sen jäsenet irtisanoutuivat lokakuussa 1915. Ōkuma irtisanoutui seuraavana vuonna genroiden kanssa käydyn pitkällisen väittelyn jälkeen ja vetäytyi politiikasta pysyvästi.


title: Lennart Koskinen

text: Lennart Koskinen (s. 12. marraskuuta 1944 Helsinki) on entinen piispa. Hänet vihittiin Ruotsin kirkon papiksi vuonna 1975, ja hän toimi vuodesta 2003 eläkkeelle pääsyynsä vuoteen 2011 asti Visbyn hiippakunnan piispana. Sittemmin hän on toiminut pappina Ahvenanmaalla. Hänelle myönnettiin Suomen evankelis-luterilaisen kirkon pappisoikeudet vuonna 2012.


title: Lennart Koskinen

text: Koskinen väitteli teologian tohtoriksi Uppsalan yliopistosta vuonna 1980. Hän on julkaissut useita kirjoja.


title: Luettelo Budapestin piireistä

text: Tämä on luettelo Budapestin piireistä. Budapest on jaettu 23 itsehallinnolliseen piiriin (), joita merkitään roomalaisin numeroin. Piiriä käytetään usein osoitteen yhteydessä, koska eri piireissä on monia samannimisiä katuja: esimerkiksi Széchenyi utca on II, III, V, XVI, XVII, XIX, XX ja XXII piirissä. Piiri ilmenee myös postinumeron toisessa ja kolmannessa numerossa: esimerkiksi postinumerossa "1028 Budapest" numerot 02 kertovat, että osoite sijaitsee II piirissä.


title: AmeriKKKa’s Most Wanted

text: AmeriKKKa's Most Wanted on rap -artisti Ice Cuben ensimmäinen studioalbumi, joka julkaistiin 16. toukokuuta 1990. Albumia on myyty Yhdysvalloissa yli miljoona kappaletta ja se on ylittänyt platinarajan.


title: Handyga

text: Handyga () tai Xaandyga () on kaupunkimainen taajama Tompon piirissä Sahan tasavallassa Venäjällä. Handyga on piirin hallinnollinen keskus.


title: Handyga

text: Taajama sijaitsee Kolyman valtatien ja Aldan-joen varrella. Sieltä on kesäisin kantosiipialusyhteys Jakutskiin.